title: Politikas un drošības komitejas Lēmums (KĀDP) 2016/332 (2016. gada 23. februāris), ar ko ieceļ ES spēku komandieri Eiropas Savienības militārajai operācijai Bosnijā un Hercegovinā un atceļ Lēmumu BiH/22/2014 (BiH/23/2016)

text:
               9.3.2016

               LV

               Eiropas Savienības Oficiālais Vēstnesis

               L 62/14

         POLITIKAS UN DROŠĪBAS KOMITEJAS LĒMUMS (KĀDP) 2016/332
   (2016. gada 23. februāris),
   ar ko ieceļ ES spēku komandieri Eiropas Savienības militārajai operācijai Bosnijā un Hercegovinā un atceļ Lēmumu BiH/22/2014 (BiH/23/2016)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. pantu,
   ņemot vērā Padomes Vienoto rīcību 2004/570/KĀDP (2004. gada 12. jūlijs) par Eiropas Savienības militāro operāciju Bosnijā un Hercegovinā (1) un jo īpaši tās 6. panta 1. punktu,
   tā kā:

               (1)

               Saskaņā ar Vienotās rīcības 2004/570/KĀDP 6. panta 1. punktu Padome pilnvaroja Politikas un drošības komiteju (PDK) pieņemt attiecīgos lēmumus par ES spēku komandiera iecelšanu Eiropas Savienības militārajai operācijai Bosnijā (“ES spēku komandieris”).

               (2)

               PDK 2014. gada 4. decembrī pieņēma Lēmumu BiH/22/2014 (2), ar ko par ES spēku komandieri iecēla ģenerālmajoru Johann LUIF.

               (3)

               ES operācijas komandieris 2016. gada 22. janvārī ieteica par jauno ES spēku komandieri iecelt ģenerālmajoru Friedrich SCHRÖTTER, kurš nomainītu ģenerālmajoru Johann LUIF no 2016. gada 24. marta.

               (4)

               ES Militārā komiteja 2016. gada 29. janvārī atbalstīja šo ieteikumu.

               (5)

               Tāpēc Lēmums BiH/22/2014 būtu jāatceļ.

               (6)

               Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā.

               (7)

               Eiropadomes Kopenhāgenas sanāksmē 2002. gada 12. un 13. decembrī tika pieņemta deklarācija, kurā paziņots, ka mehānisms “Berlīne plus” un tā īstenošana attieksies vienīgi uz tām Savienības dalībvalstīm, kuras ir arī vai nu NATO dalībvalstis, vai “Partnerattiecības mieram” locekles un kuras attiecīgi ir noslēgušas divpusējus drošības nolīgumus ar NATO,

         IR PIEŅĒMUSI ŠO LĒMUMU.
   1. pants
   Ar šo ģenerālmajors Friedrich SCHRÖTTER no 2016. gada 24. marta tiek iecelts par ES spēku komandieri Eiropas Savienības militārajai operācijai Bosnijā un Hercegovinā.
   2. pants
   Ar šo tiek atcelts Lēmums BiH/22/2014.
   3. pants
   Šis lēmums stājas spēkā 2016. gada 24. martā.

      Briselē, 2016. gada 23. februārī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 252, 28.7.2004., 10. lpp.

      (2)  Politikas un drošības komitejas Lēmums BiH/22/2014 (2014. gada 4. decembris), ar ko ieceļ ES spēku komandieri Eiropas Savienības militārajai operācijai Bosnijā un Hercegovinā un atceļ Lēmumu BiH/19/2012 (OV L 358, 13.12.2014., 17. lpp.).


title: 2014/411/ES: Padomes Lēmums ( 2014. gada 24. jūnijs ), ar ko ieceļ Eiropas Ekonomikas un sociālo lietu komitejas locekli no Beļģijas

text:
               28.6.2014

               LV

               Eiropas Savienības Oficiālais Vēstnesis

               L 190/82

         PADOMES LĒMUMS
   (2014. gada 24. jūnijs),
   ar ko ieceļ Eiropas Ekonomikas un sociālo lietu komitejas locekli no Beļģijas

      (2014/411/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Beļģijas valdības priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2010. gada 13. septembrī pieņēma Lēmumu 2010/570/ES, Euratom, ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (1).

               (2)

               Pēc Bérengère DUPUIS kundzes amata pilnvaru termiņa beigām ir atbrīvojusies viena Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 20. septembrim, Alessandro GRUMELLI kungs, Conseiller au service d'études de la Confédération des syndicats chrétiens, tiek iecelts par Eiropas Ekonomikas un sociālo lietu komitejas locekli.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 24. jūnijā

            Padomes vārdā –

            priekšsēdētājs

         E. VENIZELOS

      (1)  OV L 251, 25.9.2010., 8. lpp.


title: 2009/542/EK,Euratom: Dalībvalstu valdību pārstāvju Lēmums ( 2009. gada 8. jūlijs ), ar ko ieceļ amatā Eiropas Kopienu Tiesas tiesnesi

text:
               14.7.2009

               LV

               Eiropas Savienības Oficiālais Vēstnesis

               L 181/26

      DALĪBVALSTU VALDĪBU PĀRSTĀVJU LĒMUMS

   (2009. gada 8. jūlijs),
   ar ko ieceļ amatā Eiropas Kopienu Tiesas tiesnesi
   (2009/542/EK, Euratom)
   EIROPAS KOPIENU DALĪBVALSTU VALDĪBU PĀRSTĀVJI,
   ņemot vērā Eiropas Kopienas dibināšanas līgumu un jo īpaši tā 223. pantu,
   ņemot vērā Eiropas Atomenerģijas Kopienas dibināšanas līgumu un jo īpaši tā 139. pantu,
   tā kā saskaņā ar Protokola par Tiesas statūtiem 5. un 7. pantu un pēc Peter JANN kunga atkāpšanās no amata būtu jāieceļ amatā Eiropas Kopienu Tiesas tiesnesis uz Peter JANN kunga atlikušo pilnvaru laiku, proti, līdz 2012. gada 6. oktobrim,
   IR NOLĒMUŠI ŠĀDI.
   1. pants
   Ar šo Maria BERGER kundze tiek iecelta Eiropas Kopienu Tiesas tiesneses amatā laikposmam no 2009. gada 7. oktobra līdz 2012. gada 6. oktobrim.
   2. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 8. jūlijā

            Priekšsēdētājs

         C. DANIELSSON


title: 2010/752/: Padomes Lēmums ( 2010. gada 2. decembris ), ar ko ieceļ Eiropas Ekonomikas un sociālo lietu komitejas locekli no Nīderlandes

text:
               7.12.2010

               LV

               Eiropas Savienības Oficiālais Vēstnesis

               L 320/7

         PADOMES LĒMUMS
   (2010. gada 2. decembris),
   ar ko ieceļ Eiropas Ekonomikas un sociālo lietu komitejas locekli no Nīderlandes
   (2010/752/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Nīderlandes valdības iesniegto priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2010. gada 13. septembrī pieņēma Lēmumu 2010/570/ES (1), ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus.

               (2)

               Pēc Melanie BOUWKNEGT kundzes pilnvaru termiņa beigām ir atbrīvojusies viena Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo Leon MEIJER kungu, senior beleidsadviseur Europese Zaken, ieceļ par Ekonomikas un sociālo lietu komitejas locekli uz atlikušo pilnvaru laiku, proti, līdz 2015. gada 20. septembrim.
   2. pants
   Šis lēmums stājas spēkā tā pieņemšanas dienā.

      Briselē, 2010. gada 2. decembrī

            Padomes vārdā –

            priekšsēdētājs

         M. WATHELET

      (1)  OV L 251, 25.9.2010., 8. lpp.


title: 2014/839/ES, Euratom: Komisijas Lēmums ( 2014. gada 25. novembris ) par informācijas publicēšanu attiecībā uz Komisijas locekļu tikšanos ar organizācijām vai pašnodarbinātām personām

text:
               28.11.2014

               LV

               Eiropas Savienības Oficiālais Vēstnesis

               L 343/22

         KOMISIJAS LĒMUMS
   (2014. gada 25. novembris)
   par informācijas publicēšanu attiecībā uz Komisijas locekļu tikšanos ar organizācijām vai pašnodarbinātām personām

      (2014/839/ES, Euratom)

   EIROPAS KOMISIJA,
   ņemot vērā Līgumu par Eiropas Savienību,
   ņemot vērā Līgumu par Eiropas Savienības darbību un jo īpaši tā 249. pantu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu,
   tā kā:

               (1)

               Saskaņā ar Līguma par Eiropas Savienību (LES) 11. panta 1. un 2. punktu iestādes ar atbilstīgiem līdzekļiem dod pilsoņiem un apvienībām, kas tos pārstāv, iespēju izteikt savus viedokļus visās Savienības darbības jomās un publiski apmainīties ar tiem. Tās uztur arī atklātu, pārredzamu un pastāvīgu dialogu ar minētajām apvienībām un pilsonisko sabiedrību. Turklāt saskaņā ar 2. pantu 2. protokolā par subsidiaritātes principa un proporcionalitātes principa piemērošanu un LES 11. panta 3. punktu Komisija pirms tiesību aktu ierosināšanas veic plašas konsultācijas ar ieinteresētajām pusēm.

               (2)

               Šajā nolūkā Komisijas locekļi un viņu kabinetu locekļi pastāvīgi tiekas ar organizācijām vai pašnodarbinātām personām, lai noskaidrotu, ar kādiem sarežģījumiem tās/viņas saskaras, un lai saprastu to/viņu uzskatus par Savienības politiku un likumdošanu.

               (3)

               Saskaņā ar LES 10. panta 3. punktu, lai veicinātu Eiropas pilsoņu līdzdalību Savienības demokrātiskajās norisēs un lai nodrošinātu, ka lēmumi tiek pieņemti pēc iespējas atklāti, ir svarīgi pilsoņus informēt par Komisijas locekļu un viņu kabinetu locekļu saziņu ar organizācijām vai pašnodarbinātām personām.

               (4)

               Saskaņā ar Eiropas Parlamenta un Padomes Regulu (EK) Nr. 1049/2001 (1) pilsoņiem jau ir tiesības piekļūt iestāžu dokumentiem. Tādēļ šis lēmums neattiecas nedz uz piekļuvi dokumentiem, nedz uz Regulas (EK) Nr. 1049/2001 piemērošanu.

               (5)

               Atbilstoši 2014. gada 15. jūlijā izklāstītajām Komisijas priekšsēdētāja “Politikas pamatnostādnēm” Komisija ir apņēmusies veicināt pārredzamību attiecībā uz saziņu ar ieinteresētajām personām un lobistiem.

               (6)

               Nav nepieciešams veikt papildu pasākumus attiecībā uz Komisijas locekļu un viņu kabinetu locekļu dalību sabiedriskos pasākumos, jo šāda informācija jau ir publiski pieejama, savukārt informācijas publicēšana par tikšanos ar organizācijām vai pašnodarbinātām personām papildus veicinātu Komisijas darbību pārredzamību.

               (7)

               Tāpēc Komisijas locekļiem būtu jāpublisko informācija par savu vai sava kabineta locekļu tikšanos ar organizācijām vai pašnodarbinātām personām par jautājumiem, kas saistīti ar lēmumu pieņemšanu un politikas īstenošanu Savienībā.

               (8)

               Šis lēmums neattiecas uz jebkuru tikšanos ar citu Savienības iestāžu vai struktūru pārstāvjiem parasto starpiestāžu attiecību norišu ietvaros. Šis lēmums neattiecas arī uz jebkuru tikšanos ar dalībvalstu valsts iestāžu pārstāvjiem, jo šīs iestādes darbojas vispārējās interesēs un atbalsta Komisijas darbu, ievērojot lojālas sadarbības principu. Lai aizsargātu Savienības starptautiskās attiecības, šis lēmums neattiecas uz jebkuru tikšanos ar trešo valstu valsts iestāžu pārstāvjiem un starptautisko organizāciju pārstāvjiem. Šis lēmums neattiecas uz Augsto pārstāvi ārlietās un drošības politikas jautājumos (un Komisijas priekšsēdētāja vietnieci) attiecībā uz jebkuru viņas tikšanos Augstās pārstāves statusā.

               (9)

               Ņemot vērā konkrētās iezīmes, kuras piemīt dialogam ar sociālajiem partneriem, kas paredzēts Līguma par Eiropas Savienības darbību (LESD) 154. pantā, kā arī dialogam ar baznīcām un filozofiskām un nekonfesionālām organizācijām, kas paredzēts LESD 17. panta 3. punktā, šim lēmumam nebūtu jāattiecas uz jebkuru tikšanos, kura notiek šādā kontekstā.

               (10)

               Ņemot vērā politisko partiju īpašo lomu, kas atzīta LES 10. panta 4. punktā, un tā kā 2014. gada 16. aprīļa Nolīgumā starp Eiropas Parlamentu un Eiropas Komisiju par Pārredzamības reģistru organizācijām un pašnodarbinātām personām, kas piedalās ES politikas izstrādē un īstenošanā (2), ir noteikts, ka reģistrā neiekļauj politiskās partijas, šim lēmumam nebūtu jāattiecas arī uz jebkuru tikšanos ar politisko partiju pārstāvjiem.

               (11)

               Tā kā atsevišķos konkrētos gadījumos informācijas publicēšana par tikšanos varētu nelabvēlīgi ietekmēt personas dzīvības, neaizskaramības vai privātuma aizsardzību vai Savienības finanšu, monetāro vai ekonomikas politiku, tirgus stabilitāti vai konfidenciālu komercinformāciju, tiesvedības vai pārbaužu, izmeklēšanas, revīzijas vai citas administratīvas procedūras pienācīgu norisi vai jebkuru citu svarīgu, Savienības mērogā atzītu sabiedrības interešu aizsardzību, šādos gadījumos attiecīgā informācija nebūtu jāpublicē.

               (12)

               Saskaņā ar Eiropas Parlamenta un Padomes Regulas (EK) Nr. 45/2001 (3) 5. panta a) punktu tikšanās ar organizācijām vai pašnodarbinātām personām iesaistīta Komisijas locekļa vai sava kabineta locekļa vārds un uzvārds var tikt publiskots, savukārt no jebkuras citas personas ir jāsaņem attiecīga nepārprotama piekrišana.

               (13)

               Šis lēmums neskar papildu prasības vai saistības, kas uzņemtas pārredzamības jomā, kuras izriet no Savienības tiesībām vai Savienības noslēgtiem starptautiskiem nolīgumiem,

         IR PIEŅĒMUSI ŠO LĒMUMU.
   1. pants
   1.   Komisijas locekļi saskaņā ar šā lēmuma noteikumiem publisko informāciju attiecībā uz ikvienu savu vai sava kabineta locekļu tikšanos ar organizācijām vai pašnodarbinātām personām par jautājumiem, kas saistīti ar politikas izstrādi un īstenošanu Savienībā.
   2.   Publiskojamā informācija ietver tikšanās datumu un vietu, Komisijas locekļa un/vai kabineta locekļa vārdu un uzvārdu, organizācijas nosaukumu vai pašnodarbinātas personas vārdu un uzvārdu, kā arī tikšanās tēmu.
   2. pants
   Šajā lēmumā ir lietoti šādi definēti termini:

               a)

               “tikšanās” nozīmē divpusēju tikšanos, kas organizēta pēc organizācijas vai pašnodarbinātas personas, vai Komisijas locekļa un/vai viņa/viņas kabineta locekļa ierosmes ar nolūku apspriest jautājumus, kas saistīti ar politikas izstrādi un īstenošanu Savienībā. Šis termins neattiecas uz tikšanos, kas notiek Līgumos vai Savienības aktos paredzētas un Komisijas locekļa tiešajā atbildības jomā ietilpstošas administratīvās procedūras kontekstā, kā arī privāta vai sociāla rakstura tikšanos vai neplānotu tikšanos;

               b)

               “organizācija vai pašnodarbināta persona” nozīmē organizāciju vai personu neatkarīgi no tās juridiskā statusa, kas ir iesaistīta darbībās, kuras tiek veiktas ar mērķi tieši vai netieši ietekmēt politikas izstrādi vai īstenošanu un Savienības iestāžu lēmumu pieņemšanas procesu neatkarīgi no tā, kur šādas darbības tiek veiktas un kādi saziņas kanāli vai līdzekļi tiek izmantoti.
               Šis termins neattiecas uz citu Savienības iestāžu vai struktūru pārstāvjiem, dalībvalstu un trešo valstu valsts, reģionālo un pašvaldību iestāžu pārstāvjiem, kā arī starptautisko organizāciju pārstāvjiem. Tomēr tas attiecas uz apvienībām un tīkliem, kas izveidoti reģionu vai pavalsts līmeņa publisko iestāžu kolektīvas pārstāvības nolūkā.

         3. pants
   1.   Šo lēmumu nepiemēro attiecībā uz Savienības mēroga tikšanos ar sociālajiem partneriem sociālā dialoga kontekstā vai tikšanos saistībā ar dialogu ar baznīcām, reliģiskām apvienībām vai kopienām un filozofiskām un nekonfesionālām organizācijām.
   2.   Šo lēmumu nepiemēro attiecībā uz tikšanos ar politisko partiju pārstāvjiem.
   4. pants
   1.   Informāciju, kas izklāstīta 1. panta 2. punktā, publicē standartizētā formātā attiecīgā Komisijas locekļa tīmekļa vietnē divu nedēļu laikā pēc šādas tikšanās.
   2.   Informāciju var nepublicēt, ja šāda publikācija varētu nelabvēlīgi ietekmēt Regulas (EK) Nr. 1049/2001 4. panta 1., 2. un 3. punktā minēto interešu aizsardzību, it īpaši personas dzīvību, neaizskaramību vai privātumu, Savienības finanšu, monetāro vai ekonomikas politiku, tirgus stabilitāti vai konfidenciālu komercinformāciju, tiesvedības vai pārbaudes, izmeklēšanas, revīzijas vai citas administratīvas procedūras pienācīgu norisi vai jebkuru citu svarīgu, Savienības mērogā atzītu sabiedrības interešu aizsardzību.
   5. pants
   Tikšanās dalībnieka – personas, kas rīkojas organizācijas vai pašnodarbinātu personu uzdevumā, un Komisijas amatpersonas, kas nav kabineta loceklis, – vārdu un uzvārdu nepublisko, ja vien attiecīgā persona nav devusi savu nepārprotamu piekrišanu.
   6. pants
   Organizācijas vai pašnodarbinātas personas tiek informētas par 1. panta 2. punktā minētās informācijas publiskošanu.
   7. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   To piemēro no 2014. gada 1. decembra.

      Strasbūrā, 2014. gada 25. novembrī

            Komisijas vārdā –

            priekšsēdētājs

         Jean-Claude JUNCKER

      (1)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).

      (2)  OV L 277, 19.9.2014., 11. lpp.

      (3)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).


title: Padomes Lēmums, — 2007. gada 8. maijā ar ko ieceļ Arhitektūras izglītības padomdevēju komitejas locekļus un to vietniekus

text:
               17.5.2007

               LV

               Eiropas Savienības Oficiālais Vēstnesis

               C 111/5

      PADOMES LĒMUMS,
   2007. gada 8. maijā
   ar ko ieceļ Arhitektūras izglītības padomdevēju komitejas locekļus un to vietniekus
   (2007/C 111/04)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā 2005. gada Pievienošanās aktu un jo īpaši tā 51. panta 1. punktu,
   ņemot vērā Padomes Lēmumu 85/385/EEK (1985. gada 10. jūnijs), ar ko izveido Arhitektūras izglītības padomdevēju komiteju, un jo īpaši tā 3. un 4. pantu (1),
   ņemot vērā, ka saskaņā ar minētā lēmuma 3. pantu minētajā komitejā ir trīs eksperti no katras dalībvalsts un viens vietnieks katram no ekspertiem; ka saskaņā ar minētā lēmuma 4. pantu šo ekspertu un to vietnieku pilnvaru termiņš ir trīs gadi un tas beidzas pirms trīs gadu laikposma beigām, ja loceklis atkāpjas no amata, viņa nāves gadījumā vai, ja locekli aizstāj ar citu locekli; šajā gadījumā uz atlikušo pilnvaru laiku ieceļ jaunu locekli;
   ņemot vērā, ka ar 2006. gada 9. marta (2) Padome iecēla Arhitektūras izglītības padomdevēju komitejas locekļus un locekļu aizstājējus uz trīs gadu laikposmu, sākot no lēmuma spēkā stāšanās dienas;
   ņemot vērā, ka Bulgārijas un Rumānijas eksperti ir jāieceļ amatā līdz tam brīdim, kad beigsies pilnvaru termiņš locekļiem, kas pilda amata pienākumus minēto valstu pievienošanās brīdī, šīs dalībvalstis ir izvirzījušas savus kandidātus;
   tā kā divu citu dalībvalstu valdības ir pieteikušas kandidātus komitejas locekļu un to vietnieku iecelšanai amatā vai aizstāšanai,
   IR PIEŅĒMUSI ŠO LĒMUMU.
   Vienīgais pants
   Ar šo par Arhitektūras izglītības padomdevēju komitejas locekļiem un to vietniekiem uz laikposmu, kas sākas no šā lēmuma spēkā stāšanās dienas un ilgst līdz 2009. gada 9. martam, ir iecelti:
   A.   Eksperti no praktizējošu arhitektu vidus

               Valsts

               Locekļi

               Vietnieki

               Bulgārija

               Petko YOVCHEV kungs

               Boiko STOLINCHEV kungs

               Francija

               Philippe-Charles DUBOIS kungs

               Nicole ROUX-LOUPIAC kundze

               Rumānija

               Prof. Emil Barbu POPESCU

               Vlad GAIVORONSCHI kungs

         B.   Eksperti no universitātēm vai līdzvērtīgām izglītības iestādēm arhitektūras jomā

               Valsts

               Locekļi

               Vietnieki

               Bulgārija

               Prof. Dr. Vesselina Russeva TROEVA

               Prof. Dr. Yordan RADEV

               Francija

               Jean-Pierre BOBENRIETHER kungs

               Jean-Michel KNOP kungs

               Rumānija

               Prof. Stefan SCAFA UDRISTE

               Prof. Virgil ONOFREI

         C.   Eksperti no dalībvalstu kompetentajām iestādēm

               Valsts

               Locekļi

               Vietnieki

               Bulgārija

               Ivana RADONOVA kundze

               Zara DOBREVA kundze

               Francija

               Laurence CASSEGRAIN kundze

               Claudie VIATTE kundze

               Īrija

               Chris O'GRADY kungs

               Rumānija

               Prof. Sanda Marina BADULESCU

               Oana Mihaela SALOMIA kundze

      Brusselas, 2007. gada 8. maijā

            Padomes vārdā

            priekšsēdētājs

         P. STEINBRÜCK

      (1)  OV L 223, 21.8.1985., 26. lpp.

      (2)  OV C 68, 21.3.2006., 6. lpp.


title: Padomes Lēmums (ES) 2016/1980 (2016. gada 8. novembris), ar ko ieceļ Reģionu komitejas locekli, ko izvirzījusi Itālijas Republika

text:
               12.11.2016

               LV

               Eiropas Savienības Oficiālais Vēstnesis

               L 305/28

         PADOMES LĒMUMS (ES) 2016/1980
   (2016. gada 8. novembris),
   ar ko ieceļ Reģionu komitejas locekli, ko izvirzījusi Itālijas Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Itālijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Alessandro PASTACCI kunga pilnvaru termiņa beigām ir atbrīvojusies Reģionu komitejas locekļa vieta.

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekli tiek iecelts:

               —

                  Giuseppe RINALDI kungs, Presidente della Provincia di Rieti.

         2. pants
   Šis lēmums stājas spēkā tā pieņemšanas dienā.

      Briselē, 2016. gada 8. novembrī

            Padomes vārdā –

            priekšsēdētājs

         P. KAŽIMÍR

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: 2009/793/EK,Euratom: Padomes Lēmums ( 2009. gada 29. oktobris ), ar ko uz laikposmu no 2009. gada 1. novembra līdz 2009. gada 31. decembrim ieceļ Eiropas Savienības Padomes ģenerālsekretāru, Augsto pārstāvi kopējās ārpolitikas un drošības politikas jomā

text:
               30.10.2009

               LV

               Eiropas Savienības Oficiālais Vēstnesis

               L 283/57

      PADOMES LĒMUMS

   (2009. gada 29. oktobris),
   ar ko uz laikposmu no 2009. gada 1. novembra līdz 2009. gada 31. decembrim ieceļ Eiropas Savienības Padomes ģenerālsekretāru, Augsto pārstāvi kopējās ārpolitikas un drošības politikas jomā
   (2009/793/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 207. panta 2. punktu,
   ņemot vērā Eiropas Atomenerģijas kopienas dibināšanas līgumu un jo īpaši tā 121. panta 2. punktu,
   tā kā:

               (1)

               Eiropas Savienības Padomes ģenerālsekretāra, Augstā pārstāvja kopējās ārpolitikas un drošības politikas jomā Javier SOLANA MADARIAGA kunga pilnvaru termiņš beigsies 2009. gada 31. oktobrī (1).

               (2)

               Minētais pilnvaru laiks būtu jāpagarina līdz 2009. gada 31. decembrim vai līdz Lisabonas līguma spēkā stāšanās dienai, atkarībā no tā, kas notiek vispirms.

               (3)

               Ir jāatgādina, ka 6. pantā protokolā par pārejas nosacījumiem, ko ar Lisabonas līgumu pievieno Līgumam par Eiropas Savienību, Līgumam par Eiropas Savienības darbību un Eiropas Atomenerģijas Kopienas dibināšanas līgumam, ir paredzēts, ka Eiropas Savienības Padomes ģenerālsekretāra, Augstā pārstāvja kopējās ārpolitikas un drošības politikas jomā pilnvaru termiņš beidzas dienā, kad stājas spēkā Lisabonas līgums,

         IR PIEŅĒMUSI ŠO LĒMUMU.
   1. pants
   Ar šo Javier SOLANA MADARIAGA kungs ir iecelts par Eiropas Savienības Padomes ģenerālsekretāru, Augsto pārstāvi kopējās ārpolitikas un drošības politikas jomā uz laikposmu no 2009. gada 1. novembra līdz 2009. gada 31. decembrim vai līdz Lisabonas līguma spēkā stāšanās dienai, atkarībā no tā, kas notiek vispirms.
   2. pants
   Šo lēmumu Javier SOLANA MADARIAGA kungam paziņo Padomes priekšsēdētājs.
   To publicē Eiropas Savienības Oficiālajā Vēstnesī.

      Briselē, 2009. gada 29. oktobrī

            Padomes vārdā –

            priekšsēdētājs

         C. BILDT

      (1)  OV L 277, 22.10.2009., 19. lpp.


title: Eiropas Parlamenta Lēmums (2010. gada 5. maijs) par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2008. finanšu gada budžeta izpildes apstiprināšanu

text:
               25.9.2010

               LV

               Eiropas Savienības Oficiālais Vēstnesis

               L 252/211

         EIROPAS PARLAMENTA LĒMUMS
   (2010. gada 5. maijs)
   par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2008. finanšu gada budžeta izpildes apstiprināšanu
   (2010/548/ES)
   EIROPAS PARLAMENTS,
   ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2008. finanšu gada galīgos pārskatus,
   ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie dalībvalstu ārējām robežām 2008. finanšu gada pārskatiem, ar Aģentūras atbildēm (1),
   ņemot vērā Padomes 2010. gada 16. februāra ieteikumu (5827/2010 – C7-0061/2010),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,
   ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (3), un jo īpaši tās 30. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0085/2010),

               1.

               sniedz Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram apstiprinājumu par Aģentūras 2008. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 304, 15.12.2009., 38. lpp.

      (2)  OV L 248, 16.9.2002., 1. lpp.

      (3)  OV L 349, 25.11.2004., 1. lpp.

      (4)  OV L 357, 31.12.2002., 72. lpp.
    ---documentbreak---

               25.9.2010

               LV

               Eiropas Savienības Oficiālais Vēstnesis

               L 252/213

         EIROPAS PARLAMENTA REZOLŪCIJA
   (2010. gada 5. maijs)
   ar konstatējumiem, kas ir neatņemama daļa no Lēmuma par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2008. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2008. finanšu gada galīgos pārskatus,
   ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie dalībvalstu ārējām robežām 2008. finanšu gada pārskatiem, ar Aģentūras atbildēm (1),
   ņemot vērā Padomes 2010. gada 16. februāra ieteikumu (5827/2010 – C7-0061/2010),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,
   ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (3), un jo īpaši tās 30. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0085/2010),

               A.

               tā kā Revīzijas palāta norāda, ka tā ir guvusi pamatotu pārliecību par to, ka gada pārskati par 2008. finanšu gadu ir ticami un ka pakārtotie darījumi ir likumīgi un pareizi,

               B.

               tā kā 2009. gada 23. aprīlī Parlaments Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram sniedza apstiprinājumu par Aģentūras 2007. finanšu gada budžeta izpildi (5) un tā kā rezolūcijā, kas pievienota lēmumam par budžeta izpildes apstiprināšanu, Parlaments cita starpā:

                           —

                           pauda nožēlu, ka Revīzijas palāta savā 2007. gada ziņojumā konstatējusi vairākus trūkumus, uz kuriem tā jau bija norādījusi 2006. gada ziņojumā, it īpaši uz pārnesto un atcelto apropriāciju augsto līmeni (netika izlietoti aptuveni 70 % no 2007. gadā pieejamajām apropriācijām),

                           —

                           konstatēja, ka Aģentūras 2007. gada budžets (EUR 42 100 000) vairāk nekā divas reizes pārsniedza 2006. gada budžetu (EUR 19 200 000),

                           —

                           aicināja Aģentūru uzlabot finanšu pārvaldību, it īpaši attiecībā uz tās 2007. un 2008. finanšu gada budžeta palielinājumu,

               C.

               tā kā 2008. gads bija trešais pilnais Aģentūras darbības gads,

               1.

               ar gandarījumu konstatē, ka Revīzijas palātai ir izdevies gūt pamatotu pārliecību par to, ka Frontex pārskati par 2008. gada 31. decembrī slēgto finanšu gadu visos būtiskajos aspektos ir ticami un ka pakārtotie darījumi kopumā ir likumīgi un pareizi;

               2.

               konstatē, ka šajos pēdējos trīs gados Aģentūras budžets ir būtiski palielinājies; pieņem zināšanai, ka 2008. finanšu gada budžets salīdzinājumā ar iepriekšējo finanšu gadu ir palielinājies par EUR 29 000 000 jeb gandrīz 69 % un ka 2007. gadā tas jau bija vairāk nekā divas reizes lielāks salīdzinājumā ar 2006. gadu (attiecīgi: EUR 42 100 000 un EUR 19 200 000);

      Problēmas, kas atkārtojas kopš 2006. finanšu gada

               3.

               pauž bažas, ka Revīzijas palāta ir konstatējusi vairākus trūkumus, uz kuriem tā jau bija norādījusi savos 2006. un 2007. gada ziņojumos; it īpaši pauž nožēlu par:

                           —

                           pārnesto un atcelto apropriāciju augsto līmeni (2008. finanšu gadā netika izlietoti aptuveni 49 % no šajā gadā pieejamajām apropriācijām, 2007. gadā – 69 % un 2006. gadā – 55 %),

                           —

                           to, ka Aģentūra bija uzņēmusies juridiskās saistības pirms attiecīgajām budžeta saistībām,

                           —

                           to, ka saskaņā ar Revīzijas palātas sniegto informāciju darbā pieņemšanas procedūras neatbilst noteikumiem, it īpaši attiecībā uz to pārredzamību un nediskriminējošo raksturu;

               4.

               pieņem zināšanai, ka uz nākamo gadu bija jāpārnes 2008. finanšu gada apropriācijas EUR 30 000 000 apmērā un jāatceļ pieejamās apropriācijas EUR 13 000 000 apmērā; uzsver arī to, ka pamatdarbības izdevumu jomā (III sadaļa) no pārnestajām apropriācijām EUR 26 800 000 apmērā EUR 850 000 attiecās uz noslēgtām darbībām, kā rezultātā būtu vajadzējis atbrīvoties no saistībām; šajā sakarā tomēr pieņem zināšanai Aģentūras atbildi, kurā tā apgalvo, ka ir veikusi labojumus galīgajos gada finanšu pārskatos, un apliecina, ka veiks arī papildu pasākumus, lai pastiprinātu saistību kontroli;

               5.

               tomēr uzsver, ka augstais pārnesto un atcelto apropriāciju līmenis liecina par Aģentūras nespēju pārvaldīt tik nozīmīgu budžeta palielinājumu; lai gan Aģentūra 2009. gadā ir sasniegusi būtisku progresu attiecībā uz apropriāciju izlietošanu, jautā, vai – ņemot vērā jauno darbību īstenošanai nepieciešamo laiku – lielākas atbildības nodrošināšanas nolūkā nebūtu labāk, ja turpmāk budžeta lēmējiestādes rūpīgāk pieņemtu lēmumus par Aģentūras budžeta palielināšanu; tādēļ prasa Aģentūrai tam sniegt vissīkāko informāciju par nākotnē paredzamo saistību īstenojamību;

               6.

               uzskata arī, ka Aģentūrai jāievieš:

                           —

                           efektīva līgumos noteikto termiņu plānošanas un kontroles sistēma,

                           —

                           riska novērtēšanas procedūra attiecībā uz savām darbībām, lai pēc tam tās varētu rūpīgi uzraudzīt,

                           —

                           diferencēto apropriāciju sistēma turpmāko gadu budžetos attiecībā uz subsīdijām, lai novērstu apropriāciju atcelšanu turpmākajos finanšu gados;

               7.

               pauž bažas par to, ka Revīzijas palātas konstatējumos Aģentūra kritizēta par to, ka tā pārskaitījusi vairāk nekā EUR 17 000 000, pamatojoties uz vienpusējiem subsīdiju piešķiršanas lēmumiem, ko parakstījusi tikai pati Aģentūra, lai gan spēkā esošie noteikumi par aģentūrām šādu instrumentu neparedz; turklāt pauž bažas par Revīzijas palātas konstatējumu, ka Aģentūra šos lēmumus bieži vien ir parakstījusi pēc attiecīgo darbību sākšanas vai pat pabeigšanas; tomēr pieņem zināšanai Aģentūras atbildi, kurā tā apliecina, ka ir parakstīti jauni pamatnolīgumi ar visām robežkontroles iestādēm, kas piedalīsies Frontex koordinētajās kopīgajās operācijās;

               8.

               pauž bažas par Revīzijas palātas atkārtotu konstatējumu, ka Aģentūra bija uzņēmusies juridiskās saistības pirms attiecīgajām budžeta saistībām; turklāt konstatē, ka 2008. finanšu gada beigās 49 saistības (par kopējo summu, kas pārsniedz EUR 1 000 000) tika a posteriori ierakstītas izņēmumu reģistrā; uzsver arī to, ka – pat ja Aģentūra apliecina, ka 2009. gada maijā salīdzinājumā ar to pašu iepriekšējā gada laikposmu izņēmumu skaits jau bija samazinājies par 50 % – joprojām lielais izņēmumu skaits liecina par ilggadēju problēmu Aģentūras saistību sistēmā; tādēļ prasa Aģentūrai efektīvāk uzņemties šīs problēmas pilnīgu atrisināšanu;

               9.

               atzinīgi vērtē to, ka Aģentūra ir ieviesusi naudas līdzekļu politiku;

               10.

               pieņem zināšanai, ka Aģentūra 2008. gadā ir uzrādījusi ienākumus no procentiem EUR 474 116,65 apmērā; ņemot vērā gada pārskatus un procentu ienākumu apmēru, secina, ka Aģentūrai pastāvīgi ir lieli naudas līdzekļu uzkrājumi; pieņem zināšanai, ka Aģentūras naudas līdzekļu uzkrājumi 2008. gada 31. decembrī veidoja EUR 28 604 623,67; aicina Komisiju noskaidrot, kādas ir iespējas pilnībā nodrošināt to, ka naudas līdzekļu pārvaldība tiek īstenota, pamatojoties uz faktiskajām vajadzībām, kā noteikts Regulas (EK, Euratom) Nr. 2343/2002 15. panta 5. punktā, un kādas vispārējas izmaiņas būtu nepieciešamas, lai ilgstoši nodrošinātu, ka Aģentūras naudas līdzekļu uzkrājumi ir iespējami nelieli;

               11.

               aicina Aģentūru pilnībā pildīt savas uzdevumus un turpināt uzlabot finanšu pārvaldību, it īpaši attiecībā uz tās 2009. un 2010. gada budžeta palielinājumu;

      Cilvēkresursi

               12.

               ar bažām konstatē, ka Revīzijas palāta no jauna ir identificējusi to, ka darbā pieņemšanas procedūras neatbilst noteikumiem un negarantē pārredzamību un kandidātu nediskrimināciju;

      Darbība

               13.

               atzīmē, ka Aģentūras valde 2009. gada jūnijā pieņēma daudzgadu plānu laikposmam no 2010. līdz 2013. gadam, lai gan tās izveides regula tādu neparedz; uzsver šā daudzgadu plāna nozīmi Aģentūras darbību plānošanas uzlabošanā un risku novērtēšanā; tomēr prasa Aģentūrai ātri izveidot acīmredzamu saikni starp tās darba programmu un finanšu prognozēm;

               14.

               mudina direktoru iepazīstināt valdi ar datiem par šo darbību ietekmi;

               15.

               prasa Aģentūrai tabulā, kas pievienojama nākamajam ERP ziņojumam, budžeta izpildes apstiprināšanas gadā paveikto salīdzināt ar iepriekšējā gadā paveikto, lai budžeta izpildes apstiprinātājiestāde varētu labāk novērtēt Aģentūras darbības rezultātus no gada gadā;

               16.

               norāda, ka turpmākajos gados Aģentūras budžeta izpildes apstiprināšanai būtu vēl vairāk jāpamatojas uz Aģentūras darbības rezultātiem gada garumā;

      Pārredzamība

               17.

               atzīmē, ka Aģentūra savā tīmekļa vietnē nepublicē informāciju par valdi; tādēļ pārredzamības palielināšanas nolūkā iesaka Aģentūras tīmekļa vietnē ievietot valdes locekļu sarakstu ar viņu pilnīgu kontaktinformāciju;

      Sadarbība ar dalībvalstīm

               18.

               konstatē, ka budžeta izmantošana un izpilde daļēji ir atkarīga no dalībvalstu līdzdalības; tādēļ nolūkā uzlabot šo līdzdalību mudina Aģentūru pastiprināt dialogu ar dalībvalstīm;

               19.

               prasa Aģentūrai uzlabot finanšu pārvaldību attiecībā uz to izmaksu atmaksāšanu, kuras uzņēmušās dalībvalstis, kopā ar dalībvalstīm identificējot problēmas saknes, lai varētu kopīgi rast piemērotus risinājumus;

      Iekšējā revīzija

               20.

               atzīst, ka no 23 ieteikumiem, kas tika sagatavoti pēc Iekšējās revīzijas dienesta 2007. gadā veiktās sākotnējās revīzijas, 4 ieteikumi tika atbilstoši un efektīvi īstenoti, 15 pašlaik tiek īstenoti un 4 vēl nav sākti; uzsver, ka ieteikumi, kas tiek uzskatīti par “ļoti svarīgiem”, attiecas uz darbinieku amata aprakstu pabeigšanu un viņu uzdevumu noteikšanu, drošības pastiprināšanu, sūtījumu reģistrēšanas uzlabošanu, subsīdiju piešķiršanas procesa uzlabošanu un atbilstības nodrošināšanu Finanšu regulai;

               21.

               atzinīgi vērtē to, ka Aģentūra 2008. gadā pieņēma darbā iekšējās kontroles koordinatoru/kvalitātes pārvaldītāju; uzsver, ka šis jaunais amats Aģentūrai palīdzēs nodrošināt strukturētāku, disciplinētāku un saskaņotāku pieeju Iekšējās revīzijas dienesta ieteikumu īstenošanai;

               22.

               attiecībā uz citiem – horizontāla rakstura – konstatējumiem, kas pievienoti budžeta izpildes apstiprināšanas lēmumam, atsaucas uz Parlamenta 2010. gada 5. maija rezolūciju (6) par aģentūru darbību, finanšu pārvaldību un kontroli.

      (1)  OV C 304, 15.12.2009., 38. lpp.

      (2)  OV L 248, 16.9.2002., 1. lpp.

      (3)  OV L 349, 25.11.2004., 1. lpp.

      (4)  OV L 357, 31.12.2002., 72. lpp.

      (5)  OV L 255, 26.9.2009., 126. lpp.

      (6)  Pieņemtie teksti, P7_TA(2010)0139 (skatīt šā Oficiālā Vēstneša 241. lpp.).


title: 2007/650/EK: Padomes Lēmums ( 2007. gada 1. oktobris ), ar ko ieceļ Reģionu komitejas locekli no Austrijas

text:
               9.10.2007

               LV

               Eiropas Savienības Oficiālais Vēstnesis

               L 262/28

      PADOMES LĒMUMS

   (2007. gada 1. oktobris),
   ar ko ieceļ Reģionu komitejas locekli no Austrijas
   (2007/650/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Austrijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK (1), ar ko laikposmam no 2006. gada 26. janvāra līdz 2010. gada 25. janvārim ieceļ Reģionu komitejas locekļus un to aizstājējus.

               (2)

               Pēc Sepp RIEDER kunga pilnvaru termiņa beigām ir atbrīvojusies viena locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku līdz 2010. gada 25. janvārim par Reģionu komitejas locekli tiek iecelta Renate BRAUNER kundze, Vizebürgermeisterin der Stadt Wien und stellvertretende Landeshauptfrau, aizstājot Sepp RIEDER kungu.
   2. pants
   Šis lēmums stājas spēkā tā pieņemšanas dienā.

      Luksemburgā, 2007. gada 1. oktobrī

            Padomes vārdā —

            priekšsēdētājs

         M. LINO

      (1)  OV L 56, 25.2.2006., 75. lpp.


title: Savienības Augstā pārstāvja ārlietās un drošības politikas jautājumos Lēmums ( 2011. gada 15. jūnijs ) par Eiropas Ārējās darbības dienesta drošības noteikumiem

text:
               15.10.2011

               LV

               Eiropas Savienības Oficiālais Vēstnesis

               C 304/7

         Savienības Augstā pārstāvja ārlietās un drošības politikas jautājumos Lēmums
   (2011. gada 15. jūnijs)
   par Eiropas Ārējās darbības dienesta drošības noteikumiem
   2011/C 304/05
   AUGSTAIS PĀRSTĀVIS,
   ņemot vērā Padomes Lēmumu 2010/427/ES, ar ko nosaka Eiropas Ārējās darbības dienesta (“EĀDD”) organizatorisko struktūru un darbību, un jo īpaši tā 10. pantu,
   ņemot vērā minētā Padomes lēmuma 10. panta 1. punktā minētās komitejas atzinumu,
   tā kā:

               (1)

               EĀDD kā Eiropas Savienības funkcionāli autonomai struktūrai būtu jābūt Padomes Lēmuma 2010/427/ES 10. panta 1. punktā minētajiem drošības noteikumiem.

               (2)

               Augstajam pārstāvim būtu jālemj par EĀDD drošības noteikumiem, kas aptver visus drošības aspektus tā, lai EĀDD varētu efektīvi pārvaldīt riskus savam personālam, materiālajiem līdzekļiem un informācijai un pildīt savus pienākumus attiecībā uz pienācīgu rūpību.

               (3)

               EĀDD drošības noteikumiem būtu jāpalīdz panākt saskanīgāku visaptverošu Eiropas Savienības pamatsistēmu klasificētas informācijas aizsardzībai, pamatojoties uz Padomes drošības noteikumiem un Komisijas drošības noteikumiem.

               (4)

               Konkrēti, EĀDD darbiniekiem, materiālajiem līdzekļiem un informācijai būtu jāpiešķir tāda aizsardzības pakāpe, kāda atbilst Padomes, Eiropas Komisijas, dalībvalstu un attiecīgā gadījumā starptautisko organizāciju labākajai praksei.

               (5)

               EĀDD piemērotajiem klasificētās informācijas aizsardzības pamatprincipiem un minimuma standartiem būtu jābūt līdzvērtīgiem Padomē un Eiropas Komisijā piemērotajiem.

               (6)

               EĀDD ir nepieciešams izveidot drošības organizatorisko struktūru un drošības uzdevumu sadali EĀDD struktūrās.

               (7)

               Augstajam pārstāvim ar dalībvalstu, Padomes Ģenerālsekretariāta un Eiropas Komisijas atbalstu būtu jāveic visi atbilstīgie pasākumi, kas nepieciešami šo noteikumu īstenošanai.

               (8)

               Augstajam pārstāvim būtu vajadzības gadījumā jāizmanto attiecīgās īpašās zināšanas dalībvalstīs, Padomes Ģenerālsekretariātā un Eiropas Komisijā, tostarp ar attiecīgās drošības struktūras starpniecību,

         IR PIEŅĒMIS ŠO LĒMUMU.
   1. pants
   Priekšmets un darbības joma
   1.   Šis lēmums nosaka Eiropas Ārējās darbības dienesta aizsargātības un drošības noteikumus (turpmāk – EĀDD drošības noteikumi). Tas izveido vispārīgu regulējumu personāla, materiālo līdzekļu un informācijas risku efektīvai pārvaldībai un savu pienākumu pildīšanai attiecībā uz pienācīgu rūpību šajā sakarā.
   2.   EĀDD drošības noteikumus piemēro visiem EĀDD darbiniekiem (t. i., ierēdņiem un pārējiem darbiniekiem, norīkotajiem valsts ekspertiem un vietējiem darbiniekiem) un visiem Savienības delegāciju darbiniekiem neatkarīgi no viņu administratīvā statusa vai izcelsmes (turpmāk – darbinieki).
   3.   Augstais pārstāvis ar dalībvalstu attiecīgo dienestu, Padomes Ģenerālsekretariāta un Komisijas atbalstu veic visus nepieciešamos pasākumus, lai īstenotu šos noteikumus EĀDD un attīstītu nepieciešamo kapacitāti attiecībā uz visiem drošības aspektiem.
   4.   No brīža, kad stājas spēkā šis lēmums, vajadzības gadījumā var izmantot pārejas pasākumus, slēdzot dienesta līmeņa vienošanās ar attiecīgajiem Padomes Ģenerālsekretariāta dienestiem un Komisiju.
   5.   Augstais pārstāvis šos drošības noteikumus regulāri pārskata. Augstais pārstāvis nodrošina vispārēju saskanību šā lēmuma piemērošanā.
   6.   Ja vajadzīgs, Augstais pārstāvis pēc 9. panta 6. punktā minētās komitejas ieteikuma apstiprina drošības politikas principus, kuros nosaka pasākumus šā lēmuma īstenošanai. Minētā komiteja var savā līmenī vienoties par drošības pamatnostādnēm, lai papildinātu vai atbalstītu šo lēmumu.
   7.   Īstenojot 6. punktu, komiteja pilnībā ņem vērā drošības politikas principus un pamatnostādnes, kas ir spēkā Padomē un Eiropas Komisijā, lai nodrošinātu saskanību starp attiecīgiem drošības pasākumiem EĀDD, Padomē un Komisijā.
   2. pants
   Drošības riska pārvaldība
   1.   Lai noteiktu savas drošības aizsardzības vajadzības, EĀDD piemēro visaptverošu drošības riska analīzes metodoloģiju, apspriežoties ar Padomes Ģenerālsekretariāta Drošības biroju un Eiropas Komisijas Drošības direktorātu. Par tās piemērošanu EĀDD apspriežas ar 9. panta 6. punktā minēto komiteju.
   2.   Personāla, materiālo līdzekļu un informācijas risku pārvalda kā procesu. Šā procesa mērķis ir noteikt zināmos drošības riskus, noteikt drošības pasākumus, lai šādus riskus mazinātu līdz pieņemamam līmenim, un piemērot pasākumus saskaņā ar pastiprinātas aizsardzības koncepciju. Šādu pasākumu efektivitāti nepārtraukti izvērtē.
   3.   Šajā lēmumā noteiktās funkcijas, pienākumi un uzdevumi neskar katra EĀDD darbinieka pienākumu attiecībā uz paša aizsargātību un drošību rīkoties pēc veselā saprāta un pareizi novērtējot situāciju, kā arī viņiem noteikto prasību ievērot visus piemērojamos drošības noteikumus, procedūras un norādījumus.
   4.   EĀDD saskaņā ar 1. panta 3. punktu veic visus pamatotos pasākumus, lai nodrošinātu personāla, materiālo līdzekļu un informācijas aizsargātību un drošību un novērstu tiem kaitējumu, kuru iespējams paredzēt.
   5.   EĀDD drošības pasākumi klasificētās informācijas aizsardzībai visā tās aprites laikā jo īpaši atbilst tās drošības klasifikācijai, informācijas vai materiāla veidam un apjomam, to iekārtu atrašanās vietai un uzbūvei, kurās klasificētā informācija atrodas, un ļaunprātīgu un/vai noziedzīgu darbību, tostarp, spiegošanas, sabotāžas un terorisma, draudiem, ieskaitot uz vietas novērtētus draudus.
   3. pants
   Informācijas aizsardzība
   1.   Augstais pārstāvis pēc apspriešanās ar komiteju, kas minēta Padomes Lēmuma 2010/427/ES, ar ko nosaka EĀDD organizatorisko struktūru un darbību, 10. panta 1. punktā, lemj par klasificētas informācijas aizsardzības noteikumiem, kas ir līdzvērtīgi tiem noteikumiem, kas izklāstīti Padomes Lēmumā 2011/292/ES par drošības noteikumiem ES klasificētas informācijas (turpmāk – ESKI) aizsardzībai (1). Līdz šo noteikumu pieņemšanai EĀDD mutatis mutandis piemēro minētos Padomes drošības noteikumus. Augstais pārstāvis saskaņā ar 1. panta 3. punktu veic visus nepieciešamos pasākumus, lai EĀDD īstenotu šos noteikumus.
   2.   Ja dalībvalstis EĀDD struktūrās vai tīklos ievada klasificētu informāciju, kas apzīmēta ar valsts drošības klasifikācijas apzīmējumu, EĀDD minēto informāciju aizsargā saskaņā ar prasībām, kādas līdzvērtīgā līmenī piemēro ESKI, kā noteikts piemērojamos noteikumos, kas minēti 3. panta 1. punktā.
   3.   Attiecībā uz sensitīvas neklasificētas informācijas aizsardzību EĀDD drošības pasākumi ir atbilstīgi minētās informācijas sensitivitātei un/vai sekām, kādas ES interesēm radītu tās neatļauta izpaušana.
   4. pants
   Fiziskā drošība
   1.   Atbilstīgus fiziskās drošības pasākumus, tostarp piekļuves kontroles kārtību, īsteno visās telpās, ēkās, birojos un citās zonās EĀDD, kā arī zonās, kur ir izvietotas komunikācijas un informācijas sistēmas, kas apstrādā klasificētu informāciju. Šādus pasākumus ņem vērā ēku projektēšanā un plānošanā.
   2.   Ja nepieciešams, izveido fiziskās drošības pasākumus darbinieku un viņu apgādājamo aizsardzībai.
   3.   Šā panta 1. un 2. punktā minētie pasākumi ir atbilstīgi novērtētajam darbinieku un apmeklētāju, materiālo līdzekļu un informācijas riskam.
   4.   EĀDD zonas, kurās tiek glabāta informācija, kuras klasifikācijas līmenis ir CONFIDENTIEL UE/EU CONFIDENTIAL vai augstāks, vai tai līdzvērtīga informācija, tiek izveidotas kā drošās zonas saskaņā ar noteikumiem, kas minēti 3. panta 1. punktā, un tās apstiprina EĀDD kompetentā drošības iestāde.
   5. pants
   Personāla drošības pielaide
   1.   Piekļuvi klasificētai informācijai un personāla drošības pielaides procedūras regulē prasības, kas ietvertas 3. panta 1. punktā minētajos noteikumos.
   2.   Visi darbinieki, kuriem pienākumu dēļ var būt nepieciešams piekļūt informācijai, kuras klasifikācijas līmenis ir CONFIDENTIEL UE/EU CONFIDENTIAL vai augstāks, vai tai līdzvērtīgai informācijai, saņem attiecīgā līmeņa drošības pielaidi, pirms viņiem tiek atļauta piekļuve šādai klasificētai informācijai. Tomēr vietējiem darbiniekiem piekļuvi ESKI neatļauj, izņemot saskaņā ar nosacījumiem, kas iekļauti 3. panta 1. punktā minētajos noteikumos.
   3.   EĀDD darbinieku personāla drošības pielaides procedūras nosaka noteikumos, kas minēti 3. panta 1. punktā. Šīs procedūras nodrošina aizsardzības līmeni, kas ir līdzvērtīgs tam, kāds noteikts procedūrās, kuras piemēro Eiropas Komisijā un Padomes Ģenerālsekretariātā.
   6. pants
   Komunikācijas un informācijas sistēmu drošība
   1.   EĀDD informāciju, ko apstrādā komunikācijas un informācijas sistēmās (turpmāk – KIS), aizsargā pret konfidencialitātes, integritātes, pieejamības, autentiskuma un nenoliedzamības apdraudējumu.
   2.   Visām KIS, kas apstrādā klasificētu informāciju, veic akreditācijas procesu. EĀDD, apspriežoties ar Padomes Ģenerālsekretariātu un Eiropas Komisiju, pielieto sistēmu drošības akreditācijas pārvaldībai.
   3.   Ja ESKI aizsargā ar kriptogrāfiskiem produktiem, šādus produktus pēc Padomes Lēmuma 2010/427/ES, ar ko nosaka EĀDD organizatorisko struktūru un darbību, 10. panta 1. punktā minētās komitejas ieteikuma apstiprina EĀDD Kriptogrāfijas apstiprinājuma iestāde saskaņā ar 10. pantu Padomes Lēmumā 2011/292/ES par drošības noteikumiem ES klasificētas informācijas aizsardzībai.
   4.   Augstais pārstāvis vajadzīgajā apjomā saskaņā ar 3. panta 1. punktu izveido šādas informācijas aizsardzības funkcijas:

               a)

               informācijas aizsardzības iestādi;

               b)

                  TEMPEST iestādi;

               c)

               kriptogrāfijas apstiprinājuma iestādi;

               d)

               kriptogrāfijas izplatīšanas iestādi.

         5.   Katrai sistēmai Augstais pārstāvis saskaņā ar 3. panta 1. punktu izveido šādas funkcijas:

               a)

               drošības akreditācijas iestādi;

               b)

               informācijas aizsardzības operatīvo iestādi.

         7. pants
   Drošības apzināšanās un apmācība
   1.   Augstais pārstāvis nodrošina, ka EĀDD tiek izstrādātas un īstenotas atbilstīgas drošības apzināšanās un mācību programmas un ka darbinieki un attiecīgā gadījumā viņu apgādājamie saņem nepieciešamo informāciju un apmācību par drošības jautājumiem, kas atbilst riskiem viņu dzīvesvietā.
   2.   Darbinieki, pirms tiem piešķir piekļuvi ESKI un pēc tam – regulāri, tiek informēti par pienākumu aizsargāt ESKI atbilstīgi noteikumiem, kas minēti 3. panta 1. punktā, un tie atzīst šo pienākumu.
   8. pants
   Drošības prasību pārkāpumi un klasificētās informācijas kompromitējums
   1.   Par jebkuriem drošības pārkāpumiem vai iespējamiem drošības pārkāpumiem nekavējoties ziņo EĀDD Drošības direktorātam, kas informē attiecīgās struktūras Komisijā, Padomes Ģenerālsekretariātā vai dalībvalstīs, kā vajadzīgs.
   2.   Ja ir zināms vai pastāv pamatotas aizdomas, ka klasificētā informācija ir kompromitēta vai zudusi, EĀDD Drošības direktorāts informē Eiropas Komisijas Drošības direktorātu, Padomes Ģenerālsekretariātu vai dalībvalsti, kā vajadzīgs, un veic visus attiecīgos pasākumus saskaņā ar noteikumiem, kas minēti 3. panta 1. punktā.
   3.   Ikvienam darbiniekam, kurš ir atbildīgs par šajā lēmumā noteikto drošības noteikumu pārkāpumu, var piemērot disciplināratbildību saskaņā ar attiecīgiem normatīvajiem aktiem. Ikvienai personai, kura ir atbildīga par klasificētās informācijas kompromitējumu vai zudumu, piemēro disciplināratbildību un/vai kriminālatbildību saskaņā ar attiecīgiem normatīviem aktiem.
   9. pants
   Drošības organizatoriskā struktūra EĀDD
   1.   Augstais pārstāvis ir EĀDD Drošības iestāde. Šo funkciju pildot, Augstais pārstāvis jo īpaši nodrošina, ka

               a)

               drošības pasākumi vajadzības gadījumā tiek koordinēti ar dalībvalstu kompetentajām iestādēm, Padomes Ģenerālsekretariātu un Eiropas Komisiju un, attiecīgā gadījumā, ar trešām valstīm vai starptautiskām organizācijām visos drošības jautājumos, kas attiecas uz EĀDD darbībām, tostarp attiecībā uz personāla, materiālo līdzekļu un informācijas apdraudējuma raksturu un aizsardzības līdzekļiem pret to;

               b)

               visās EĀDD darbībās jau no sākuma tiek pilnībā ņemti vērā drošības aspekti;

               c)

               pirms EĀDD darbiniekiem var tikt piešķirta piekļuve informācijai, kuras klasifikācijas līmenis ir CONFIDENTIEL UE/EU CONFIDENTIAL vai augstāks, vai tai līdzvērtīgai informācijai, viņiem tiek izsniegtas ES personāla drošības pielaides saskaņā ar 5. panta 2. punktu;

               d)

               drošības nolūkos EĀDD tiek izveidota uzskaites sistēma, kas nodrošina, ka klasificētā informācija tiek apstrādāta saskaņā ar noteikumiem, kuri minēti 3. panta 1. punktā, un ka tiek veikta uzskaite par visu klasificēto informāciju, kādu EĀDD izsniedz trešām valstīm un starptautiskām organizācijām, un par visu klasificēto informāciju, kas tiek saņemta no trešām valstīm vai starptautiskām organizācijām;

               e)

               tiek veiktas 11. pantā minētās drošības pārbaudes;

               f)

               tiek veikta izmeklēšana par visiem faktiskiem vai iespējamiem drošības pārkāpumiem, tostarp EĀDD rīcībā esošas vai EĀDD izcelsmes klasificētas informācijas kompromitējumu vai zudumu, un šādā izmeklēšanā tiek lūgta attiecīgo drošības iestāžu palīdzība;

               g)

               lai savlaicīgi un efektīvi reaģētu uz drošības incidentiem, tiek izveidoti atbilstīgi incidentu un seku pārvaldības plāni un mehānismi;

               h)

               ja darbinieki neievēro šo lēmumu, tiek veikti atbilstīgi pasākumi.

         2.   Augstais pārstāvis var slēgt administratīvu vienošanos, ja vajadzīgs un jo īpaši attiecībā uz klasificētās informācijas apmaiņu ar trešām valstīm vai starptautiskām organizācijām, neskarot Līguma par Eiropas Savienības darbību 218. panta 3. punktu. Pirms to slēgšanas apspriežas ar 9. panta 6. punktā minēto komiteju.
   3.   Izpildu ģenerālsekretārs nodrošina, ka visās EĀDD telpās tiek veikti atbilstīgi fiziski un organizatoriski pasākumi, lai nodrošinātu darbinieku un apmeklētāju, materiālo līdzekļu un informācijas drošību un aizsargātību. Šā uzdevuma veikšanā izpildu ģenerālsekretāram palīdz galvenais izpilddirektors un EĀDD Drošības direktorāts.
   4.   EĀDD ir Drošības direktorāts, kas ir atbildīgs par visu drošības jautājumu organizāciju EĀDD un ir Augstā pārstāvja rīcībā saskaņā ar tā pilnvarām un vajadzības gadījumā var tam atskaitīties. Saskaņā ar 10. panta 3. punktu Padomes Lēmumā 2010/427/ES, ar ko nosaka EĀDD organizatorisko struktūru un darbību, Drošības direktorātam palīdz dalībvalstu kompetentie dienesti.
   5.   Katras Savienības delegācijas vadītājs ir atbildīgs par visu ar delegācijas drošību saistīto pasākumu īstenošanu un pārvalda delegācijas darbinieku un apmeklētāju, materiālo līdzekļu un informācijas drošību un aizsargātību. Šo uzdevumu veikšanā viņam palīdz EĀDD Drošības direktorāts, delegācijas darbinieki, kas veic konkrēti noteiktus uzdevumus un funkcijas, un, ja vajadzīgs, konkrēti norīkoti drošības darbinieki.
   6.   Ar šo izveido Drošības komiteju. Augstais pārstāvis lūdz padomu Drošības komitejai, kura izskata un novērtē visus drošības jautājumus, kas ietilpst šā lēmuma darbības jomā, un attiecīgā gadījumā sniedz ieteikumus. Drošības komitejas sastāvā ir attiecīgi drošības eksperti, kas pārstāv katru dalībvalsti, Padomes Ģenerālsekretariātu un Eiropas Komisijas Drošības direktorātu. To vada Augstais pārstāvis vai iecelts delegāts, un tā pulcējas uz sanāksmēm pēc Augstā pārstāvja norādījuma vai ja to lūdz kāds no tās locekļiem. Drošības komiteja organizē savu darbību tā, ka tā var sniegt ieteikumus par ikvienu konkrētu drošības jomu šā lēmuma darbības jomas ietvaros.
   7.   EĀDD Drošības direktorāta vadītājs regulāri un ikreiz, kad nepieciešams, lai apspriestos par kopīgas intereses jomām, tiekas ar Padomes Ģenerālsekretariāta Drošības direktoru un Eiropas Komisijas Drošības direktorāta direktoru.
   10. pants
   KĀDP misiju un ESĪP drošība
   Katra misijas vadītāja vai ES Īpašā pārstāvja (ESĪP) atbildība attiecībā uz misijas vai grupas drošību ir noteikta Padomes lēmumā, ar kuru izveido misiju vai ieceļ ESĪP. Ikviens misijas vadītājs vai ESĪP var saņemt EĀDD Drošības direktorāta palīdzību, lai nodrošinātu, ka tiek pienācīgi īstenota Padomes apstiprinātā politika attiecībā uz tā personāla drošību, kas izvietots ārpus ES darbībai saskaņā ar Līguma par Eiropas Savienību V sadaļas 2. nodaļu. Šajā nolūkā izveido atbilstīgus sakaru mehānismus.
   11. pants
   Drošības pārbaudes
   1.   Augstais pārstāvis nodrošina, ka tiek veiktas drošības pārbaudes, lai pārbaudītu atbilstību drošības noteikumiem un noteikumiem par personāla, materiālo līdzekļu un informācijas aizsardzību EĀDD un misijās, kas izveidotas saskaņā ar LES V sadaļas 2. nodaļu.
   2.   Ja nepieciešams, EĀDD var izmantot dalībvalstu, Padomes Ģenerālsekretariāta un Eiropas Komisijas speciālās zināšanas.
   3.   Augstais pārstāvis pieņem drošības pārbaudes gada programmu.
   12. pants
   Darbības nepārtrauktības plānošana
   EĀDD Drošības direktorāts palīdz izpildu ģenerālsekretāram kopējās EĀDD darbības nepārtrauktības plānošanas ietvaros pārvaldīt EĀDD darbības procesu aspektus, kas saistīti ar drošību.
   13. pants
   Stāšanās spēkā
   Šis lēmums stājas spēkā tā parakstīšanas dienā.

      Briselē, 2011. gada 15. jūnijā

            Augstā pārstāve –
         C. ASHTON

      (1)  Padomes 2011. gada 31. marta Lēmums 2011/292/ES par drošības noteikumiem ES klasificētas informācijas aizsardzībai (OV L 141, 27.5.2011., 17. lpp.).


title: 2004/864/EK: Komisijas Lēmums (2004. gada 16. decembris), ar kuru groza Lēmumu 1999/478/EK, ar ko atjauno Zivsaimniecības un akvakultūras padomdevēju komiteju

text:
               17.12.2004

               LV

               Eiropas Savienības Oficiālais Vēstnesis

               L 370/91

      KOMISIJAS LĒMUMS

   (2004. gada 16. decembris),
   ar kuru groza Lēmumu 1999/478/EK, ar ko atjauno Zivsaimniecības un akvakultūras padomdevēju komiteju
   (2004/864/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Komisijai ir svarīgi zināt ieinteresēto personu viedokli jautājumos, kas radušies, izveidojot kopējo zivsaimniecības politiku (KZP). Zivsaimniecības nozares padomdevēja komiteja (ZPK) tika izveidota ar Komisijas Lēmumu 71/128/EEK (1), kuru aizstāja ar Komisijas 1999. gada 14. jūlija Lēmumu 1999/478/EK, ar ko atjauno Zivsaimniecības un akvakultūras padomdevēju komiteju (ZAPK) (2). Komisijas Lēmuma 1999/478/EK 3. pantā ir definēts ZAPK sastāvs.

               (2)

               Ar Lēmumu 1999/478/EK izveidoja četras darba grupas, kuras gatavo komitejas atzinumus. 2. darba grupa ir atbildīga par akvakultūras nozari.

               (3)

               Ņemot vērā Eiropas akvakultūras nozares straujo attīstību pēdējo gadu laikā, šīs nozares interesēm ir jābūt labāk pārstāvētām ZAKP. Tādēļ Komitejas sastāvs ir jāpaplašina, lai tajā iekļautu 2. darba grupas priekšsēdētāja vietnieku. Komisijas Lēmums 1999/478/EK attiecīgi ir jāgroza,

         IR PIEŅĒMUSI ŠO LĒMUMU.
   1. pants
   Komisijas Lēmuma 1999/478/EK 3. pantu groza šādi:

               a)

               pirmo teikumu aizstāj ar šādu tekstu:
               Komitejas sastāvā ir 21 loceklis, še turpmāk “locekļi”;

               b)

               Lēmuma 2. punktu aizstāj ar šādu punktu:
               “2.   Komitejas sastāvā ir arī: Zvejniecības nozaru sadarbības komitejas priekšsēdētājs un priekšsēdētāja vietnieks un 1., 2., 3. un 4. darba grupu priekšsēdētāji un priekšsēdētāju vietnieki, kā tas minēts 7. pantā.”

         2. pants
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

      Briselē, 2004. gada 16. decembrī

            Komisijas vārdā —

            Komisijas loceklis

         Joe BORG

      (1)  OV L 68, 22.3.1971., 18. lpp.

      (2)  OV L 187, 20.7.1999., 70. lpp.


title: Padomes Lēmums (KĀDP) 2016/2001 (2016. gada 15. novembris) par Savienības ieguldījumu Mazbagātināta urāna (LEU) bankas izveidē un drošā pārvaldībā, kas ir Starptautiskās Atomenerģijas aģentūras (SAEA) kontrolē, saistībā ar ES Stratēģiju masu iznīcināšanas ieroču izplatīšanas novēršanai

text:
               16.11.2016

               LV

               Eiropas Savienības Oficiālais Vēstnesis

               L 308/22

         PADOMES LĒMUMS (KĀDP) 2016/2001
   (2016. gada 15. novembris)
   par Savienības ieguldījumu Mazbagātināta urāna (LEU) bankas izveidē un drošā pārvaldībā, kas ir Starptautiskās Atomenerģijas aģentūras (SAEA) kontrolē, saistībā ar ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (“stratēģija”), kuras III nodaļā ir iekļauts to pasākumu saraksts, kas paredzēti cīņai ar šādu izplatīšanu un kas jāveic gan Savienībā, gan trešās valstīs.

               (2)

               Savienība aktīvi īsteno stratēģiju un veic pasākumus, kas uzskaitīti tās III nodaļā, jo īpaši nodrošinot finanšu līdzekļus tādu konkrētu projektu atbalstam, kurus īsteno daudzpusējas struktūras, piemēram, Starptautiskā Atomenerģijas aģentūra (SAEA).

               (3)

               Kodolieroču neizplatīšanas līguma (KNL) IV pantā visām KNL pusēm ir noteiktas neatņemamas tiesības izvērst kodolenerģijas pētniecību, ražošanu un izmantošanu miermīlīgiem nolūkiem bez diskriminācijas un ievērojot KNL I un II pantu. Tajā ir arī noteikts, ka visas KNL puses apņemas sadarboties, lai atsevišķi vai kopā ar citām valstīm vai starptautiskām organizācijām palīdzētu tālāk attīstīt kodolenerģijas pielietojumus miermīlīgiem nolūkiem, īpaši tādu līgumslēdzēju valstu teritorijās, kurās nav kodolieroču, pienācīgi ņemot vērā vajadzības, kādas ir attīstības zonām pasaulē.

               (4)

               Tām valstīm, kas nolēmušas izmēģināt kodolenerģijas lietošanu miermīlīgiem nolūkiem, daudzpusējas pieejas kodoldegvielas ciklam var nodrošināt alternatīvu valsts kodoldegvielas ciklu attīstībai, vienlaikus izvairoties no izplatīšanas riska.

               (5)

               SAEA saskaņā ar tās statūtu III pantu ir atļauts veikt jebkādu darbību, tostarp iegādāties kodoldegvielu, pakalpojumus un aprīkojumu un izveidot pašai savas iekārtas un rūpnīcas, lai veicinātu kodolenerģijas praktisko pielietojumu miermīlīgiem nolūkiem.

               (6)

                  Nuclear Threat Initiative (NTI), kas ir neatkarīga nevalstiska organizācija Amerikas Savienotajās Valstīs, 2006. gada septembrī piedāvāja SAEA USD 50 000 000 lielu piešķīrumu, lai palīdzētu izveidot mazbagātināta urāna krājumu, kas pieder SAEA un ko tā pārvalda, ar nosacījumu, ka aģentūrai vajadzētu spēt savākt papildu summu USD 100 000 000 apjomā, tostarp piešķīrumus no citām SAEA dalībvalstīm un līdzekļu devējiem, un izveidot kodoldegvielas rezervi.

               (7)

               Padome 2008. gada 8. decembrī pieņēma secinājumus, ar ko atbalsta kodoldegvielas bankas izveidi un drošu pārvaldību, kura būtu pakļauta SAEA kontrolei. Tā arī paziņoja, ka Savienība plāno minētajam projektam piešķirt līdz EUR 25 000 000, kad SAEA Valde būs izstrādājusi un apstiprinājusi nosacījumus un praktiskos pasākumus saistībā ar banku. Eiropas Komisija jau ir piešķīrusi EUR 20 000 000 mazbagātināta urāna iegādei.

               (8)

               SAEA Valde 2010. gada 3. decembrī pieņēma rezolūciju GOV/2010/70, ar kuru tiek apstiprināta SAEA Mazbagātināta urāna (LEU) bankas izveide, un apliecināja, ka SAEA LEU bankas darbība tiks finansēta tikai no ārpusbudžeta iemaksām.

               (9)

               Rezolūcijas GOV/2010/67 15. punkts, ar nosaukumu “Piegādes nodrošināšana”: Izveidojot SAEA Mazbagātināta urāna (LEU) banku mazbagātināta urāna piegādei dalībvalstīm, tiek paredzēts, ka “aģentūra ir mazbagātināta urāna īpašniece SAEA LEU bankā, un mazbagātinātais urāns ir tās kontrolē un oficiālā juridiskā valdījumā. Aģentūra atbild par tās valdījumā esošo materiālu uzglabāšanu un aizsardzību, ar šim nolūkam noslēgtu uzņēmējvalsts nolīgumu nodrošinot, lai mazbagātinātais urāns būtu aizsargāts pret dabas un cita veida apdraudējumu, pret neatļautu pārvirzīšanu vai novirzīšanu, kaitējumu vai iznīcināšanu, tostarp pret sabotāžu, kā arī pret piespiedu konfiskāciju. Turklāt aģentūra ar uzņēmējvalsts nolīgumu nodrošina SAEA garantiju piemērošanu mazbagātinātajam urānam SAEA LEU bankā, kā arī drošības standartu un pasākumu piemērošanu un fiziskas aizsardzības pasākumus, ko veic uzņēmējvalsts vai uzņēmējvalstis”. Rezolūcijas GOV/2010/67 16. punktā ir arī noteikts, ka “aģentūra, saņēmusi Valdes apstiprinājumu, ar ikvienu uzņēmējvalsti noslēdz uzņēmējvalsts nolīgumu, kurš līdzinās SAEA mītnes nolīgumam un kurā ir noteikumi par drošību un drošumu un par pienācīgu atbildības nodrošinājumu attiecībā uz uzglabāšanas iekārtu, un ar kuru aģentūrai tiek piešķirtas tādas privilēģijas un imunitāte, kādas ir nepieciešamas, lai SAEA LEU banka neatkarīgi darbotos, tostarp tiesības pārvadāt mazbagātinātu urānu uz SAEA LEU banku un no tās, kā aģentūra to ir noteikusi saskaņā ar statūtiem un uzņēmējvalsts nolīgumu. Turklāt, ja tas ir nepieciešams, ar uzņēmējvalsts kaimiņvalstīm tiek noslēgtas garantēta tranzīta vienošanās”.

               (10)

               SAEA LEU bankas krājumā būs līdz 60 30B tipa cilindriem ar standarta komerciālu mazbagātināta urāna heksafluorīdu. SAEA LEU banka atradīsies SAEA LEU glabātavā, un tās darbību nodrošinās Uļbas metalurģijas rūpnīca un regulējumu – Kazahstānas Republikas Atomenerģētikas uzraudzības un kontroles komiteja.

               (11)

               Pamata tiesiskais regulējums starp SAEA un uzņēmējvalsti Kazahstānu ir noslēgts. Tranzītnolīgums ar Krievijas Federāciju, kuru apstiprinājusi SAEA Valde (GOV/2015/36), ir parakstīts. Jaunas SAEA LEU glabātavas projekts ir pabeigts, un SAEA ir izdarījusi secinājumu, ka tas atbilst piemērojamajiem SAEA drošības standartu un drošības norādījumu noteikumiem. Jaunajai SAEA LEU glabātavai ir veikta sīki izstrādāta izmaksu aplēse, un to ir apstiprinājuši neatkarīgi eksperti. Galīgajā redakcijā ir izstrādāts partnerattiecību nolīgums starp SAEA un glabātavas operatoru, kurā ir paredzēti sadarbības noteikumi SAEA LEU glabātavas būvei. Tagad SAEA plāno darbības, gatavojoties LEU iegādei.

               (12)

               Saskaņā ar projekta finanšu plānu, kas izklāstīts atjauninātajā SAEA ģenerāldirektora ziņojumā (GOV/INF/2016/8) “Piegādes nodrošinājums: SAEA Mazbagātināta urāna (LEU) bankas izveide mazbagātināta urāna piegādei dalībvalstīm”, ir gaidāms, ka LEU projekta kopējās izmaksas būs EUR 118 863 000.

         IR PIEŅĒMUSI ŠO LĒMUMU.
   1. pants
   1.   Lai nodrošinātu ES Stratēģijas masu iznīcināšanas ieroču izplatīšanas novēršanai dažu elementu tūlītēju un praktisku īstenošanu, Savienība sniedz ieguldījumu Mazbagātināta urāna (LEU) bankas izveidē un drošā pārvaldībā, kas ir Starptautiskās Atomenerģijas aģentūras (“SAEA” jeb “aģentūra”) kontrolē, lai samazinātu pieaugošo izplatīšanas risku, ko rada sensitīvu kodoldegvielas cikla tehnoloģiju izplatība. Savienība veic darbības, lai atbalstītu SAEA LEU banku, ar kuru izveido mazbagātināta urāna rezerves; Savienības darbībām ir šādi mērķi:

               a)

               dot valstīm iespēju izmantot KNL IV pantā noteiktās tiesības, vienlaikus izvairoties no izplatīšanas riska, un

               b)

               kalpot par pēdējās iespējas mehānismu, lai sniegtu atbalstu komerciālajā tirgū, nekropļojot tā darbību, gadījumā, kad SAEA dalībvalsts īstenotās mazbagātināta urāna piegādes ir traucētas un tās nevar tikt atjaunotas ar komerciāliem līdzekļiem, un ja šāda SAEA dalībvalsts izpilda atbilstības kritērijus.

         2.   Lai sasniegtu 1. punktā minētos mērķus, Savienība sniedz ieguldījumu LEU bankas izveidē un drošā pārvaldībā, kas ir SAEA kontrolē; šo ieguldījumu sniedz, finansējot ar drošību saistītas darbības, tostarp fizisku aizsardzību, transportu, apsardzību, un ieguldot LEU bankas drošā pārvaldībā. Šo projektu īsteno, lai no tā labumu gūtu visas valstis, kuras izlēmušas izmantot kodolenerģiju miermīlīgos nolūkos.
   Sīki izstrādāts projekta apraksts ir izklāstīts pielikumā.
   2. pants
   1.   Par šā lēmuma īstenošanu atbild Eiropas Savienības Augstais pārstāvis ārlietās un drošības politikas jautājumos (“AP”).
   2.   Lēmuma 1. panta 2. punktā minētā projekta tehnisko īstenošanu veic SAEA. AP kontrolē to, kā tā veic minēto uzdevumu. Šajā nolūkā AP ar SAEA noslēdz vajadzīgās vienošanās.
   3. pants
   1.   Finanšu atsauces summa 1. panta 2. punktā minēto darbību īstenošanai ir EUR 4 362 200.
   2.   Izdevumus, ko finansē no 1. punktā noteiktās summas, pārvalda saskaņā ar procedūrām un noteikumiem, ko piemēro Savienības budžetam.
   3.   Komisija uzrauga 1. punktā minēto izdevumu pienācīgu pārvaldību. Šajā nolūkā tā ar SAEA noslēdz finansēšanas nolīgumu. Minētajā nolīgumā paredz, ka SAEA ir jānodrošina Savienības ieguldījuma publiskums atbilstīgi tā apjomam.
   4.   Šā panta 3. punktā minēto finansēšanas nolīgumu Komisija cenšas noslēgt pēc iespējas drīz pēc šā lēmuma stāšanās spēkā. Tā ziņo Padomei par jebkādām grūtībām šajā procesā un par nolīguma noslēgšanas dienu.
   4. pants
   1.   AP ziņo Padomei par šā lēmuma īstenošanu, pamatojoties uz SAEA sagatavotiem regulāriem ziņojumiem. Padome veic izvērtēšanu, pamatojoties uz minētajiem SAEA ziņojumiem.
   2.   Komisija sniedz informāciju par 1. panta 2. punktā minētā projekta īstenošanas finanšu aspektiem.
   5. pants
   Šis lēmums stājas spēkā tā pieņemšanas dienā.
   Tas zaudē spēku 60 mēnešus pēc 3. panta 3. punktā minētā finansēšanas nolīguma noslēgšanas dienas. Tomēr, ja 6 mēnešu laikā pēc lēmuma stāšanās spēkā finansēšanas nolīgums nav noslēgts, šis lēmums zaudē spēku.
   6. pants
   Šo lēmumu publicē Eiropas Savienības Oficiālajā Vēstnesī.

      Briselē, 2016. gada 15. novembrī

            Padomes vārdā –

            priekšsēdētājs

         I. KORČOK

      PIELIKUMS

         Savienības ieguldījums Mazbagātināta urāna (LEU) bankas izveidē un drošā pārvaldībā, kas ir Starptautiskās Atomenerģijas aģentūras (SAEA) kontrolē, saistībā ar ES Stratēģiju masu iznīcināšanas ieroču izplatīšanas novēršanai

      I.   IEVADS
      Vispārīga informācija
      SAEA ģenerāldirektors 2010. gada decembrī saņēma Valdes pilnvarojumu sākt Mazbagātināta urāna (LEU) bankas izveidi un nāca klajā ar detalizētu tās izveides un drošas pārvaldības plānu.
      2011. gada 20. decembrī, pamatojoties uz Kazahstānas “Paziņojumā par ieinteresētību” aģentūrai sniegto informāciju un atsaucoties uz dokumentā GOV/INF/2011/7 izklāstītajām prasībām, SAEA apstiprināja Kazahstānas pastāvīgajai misijai SAEA, ka Uļbas metalurģijas rūpnīca (UMR) ir piemērota mītnes vieta SAEA LEU bankas izvietošanai.
      Laikposmā no 2011. līdz 2016. gadam SAEA rīkoja vairākas misijas uz Kazahstānu, lai novērtētu UMR iekārtas un valsts tiesiskā regulējuma sistēmu un pārliecinātos, vai LEU banka spēs izpildīt piemērojamos SAEA drošības standartu un drošības norādījumu noteikumus. Novērtējumi tika veikti tādās jomās kā iekārtu drošība, seismiskā drošība, gatavība ārkārtas situācijām un reaģēšana uz tām, transporta drošība un drošums un fiziskā aizsardzība.
      2015. gada 27. augustā starp SAEA un Kazahstānu tika parakstīts uzņēmējvalsts nolīgums. Minētajā nolīgumā ir noteikts, ka Kazahstāna ir SAEA LEU bankas uzņēmējvalsts, un tajā tiek nodrošināts tiesiskais regulējums Kazahstānai, lai garantētu, ka SAEA LEU banka tiks pārvaldīta un reglamentēta, ievērojot Kazahstānas normatīvos aktus un saskaņā ar piemērojamajiem SAEA drošības standartu noteikumiem un drošības norādījumiem.
      Iekārtas operatora nolīgums starp SAEA un UMR tika parakstīts 2015. gada 27. augustā. Minētajā nolīgumā ir noteikts, ka UMR būs SAEA LEU bankas atrašanās vieta, un tajā tiek paredzēts UMR tiesiskais regulējums SAEA LEU bankas darbībai un pārvaldībai saskaņā ar licenci, valsts tiesisko regulējumu un piemērojamajiem SAEA drošības standartu noteikumiem un drošības norādījumiem.
      Papildus tam SAEA un Kazahstānas Enerģētikas ministrija parakstīja Tehnisko nolīgumu par konkrētiem pasākumiem, kas jāīsteno, lai Kazahstānā izveidotu SAEA LEU banku (“tehniskais nolīgums”). Tehniskajā nolīgumā ir paredzēts, ka katra puse nodrošina resursus, kas vajadzīgi tās attiecīgo darbību īstenošanai nolūkā laikus izveidot SAEA LEU banku, tostarp tādu darbību īstenošanai, kas vajadzīgas, lai ievērotu piemērojamos SAEA drošības standartu un drošības norādījumu noteikumus. Saskaņā ar minēto tehnisko nolīgumu puses izveidoja kopīgu koordinācijas komiteju (KKK), lai veicinātu tehniskā nolīguma īstenošanu, un apstiprināja īpašu darbību plānu (ĪDP), lai nodrošinātu SAEA LEU bankas izveidi un darbību saskaņā ar piemērojamiem SAEA drošības standartu un drošības norādījumu noteikumiem. Tehniskajā nolīgumā ir paredzēts, ka darbības jāpabeidz divu gadu laikā pēc juridisko nolīgumu parakstīšanas vai līdz 2017. gada septembrim.
      UMR 2015. gada novembrī sāka projektēt jaunu SAEA mazbagātināta urāna glabātavu, kurā izvietos SAEA LEU banku. SAEA misija apmeklēja UMR laikposmā no 2016. gada 29. februāra līdz 4. martam, lai pārbaudītu projekta virzību. SAEA misija pārbaudīja, vai projektēšanas procesā ir pienācīgi ņemti vērā piemērojamie SAEA drošības standartu un drošības norādījumu noteikumi. SAEA misijas pārbaude koncentrējās uz piecām tehniskām jomām: būves struktūra, drošības analīze, aizsardzība pret radiāciju, gatavība ārkārtas situācijām un reaģēšana uz tām un kodoldrošība. Pēc ierosinātā projekta un attiecīgu pamatojuma dokumentu pārbaudes tika izdarīts vispārējs secinājums, ka projektā ir paredzēti adekvāti pasākumi, lai nodrošinātu kodoldrošības un kodoldrošuma norādījumus.
      Pēc projekta pabeigšanas un SAEA īstenotās pārbaudes 2016. gada maijā tika parakstīts partnerības nolīgums starp SAEA un UMR. Minētajā nolīgumā ir iekļauti SAEA mazbagātināta urāna glabātavas izveidei paredzētie tehniskie un finansiālie noteikumi. Tas ir svarīgs stūrakmens SAEA LEU bankas izveidē.
      2016. gada maijā Valdes ziņojumā GOV/INF/2016/8 bija uzsvērts būtiskais sasniegtais progress. Tajā ir arī iekļauts pirmais pamata visaptverošais projekta un finanšu plāns.
      Valdes dokumentā GOV/2010/67 bija iekļauts gan pilnvarojums SAEA ģenerāldirektoram izveidot SAEA LEU banku, gan arī prasība par to, ka ar SAEA LEU bankas izveidi un darbību saistītās izmaksas ir jāsedz tikai no brīvprātīgām ārpusbudžeta iemaksām un nav pieļaujama ietekme uz SAEA vispārējo budžetu. Tāpēc dažādas SAEA nodaļas saņem atlīdzinājumu no SAEA LEU bankas projekta par tehnisko ieguldījumu un atbalstu, kas sniegts projekta ekspertiem un speciālistiem, izmantojot pakalpojumu līmeņa nolīgumus. 2016. gada martā minētie nolīgumi, kuros definē pakalpojumus, ko nodaļas sniedz projekta vajadzībām projekta plāna (tostarp ĪDP) izpildes nolūkā, kā arī izmaksas attiecībā uz katras nodaļas sniegtā atbalsta līmeni, tika finalizēti un par tiem tika panākta vienošanās.
      Kopš 2016. gada 1. aprīļa vairākas dalībvalstis, Eiropas Komisija, Nuclear Threat Initiative (NTI) un Pasaules Kodoltransporta institūts (World Nuclear Transport Institute – WNTI) ir solījuši piešķirt līdzekļus – kopumā aptuveni USD 124 900 000 un EUR 25 000 000 –, un aģentūras līdz šim saņemto iemaksu apjoms ir USD 124 900 000 un EUR 20 000 000. Finansiālu ieguldījumu ir snieguši: Nuclear Threat Initiative (USD 50 000 000), ASV (USD 50 000 000), AAE (USD 10 miljoni), Norvēģija (USD 5 000 000), Kuveita (USD 10 000 000), Pasaules Kodoltransporta institūts (EUR 10 000) un Kazahstāna (USD 400 000). Komisijas piešķīrums – EUR 20 000 000– ir paredzēts mazbagātināta urāna iegādei SAEA LEU bankai, un līdz EUR 5 000 000ir apsolīts ar drošību saistītiem uzlabojumiem. Līdzekļi ar drošību saistītiem uzlabojumiem (līdz EUR 5 000 000) ir reglamentēti šajā pielikumā.
      Nākamie svarīgie SAEA LEU bankas izveides posmi ir:

                  a)

                  SAEA mazbagātināta urāna glabātavas izveides pabeigšana, tostarp būvniecības pabeigšana; apstiprinājums tam, ka būve un aprīkojums atbilst projektā paredzētajam nolūkam un piemērojamiem drošības un drošuma noteikumiem;

                  b)

                  vienošanās ar UMR par cilindru pārvaldības programmu, lai nodrošinātu cilindru ilgtermiņa drošību un drošumu un to gatavību transportēšanai;

                  c)

                  iekārtas nodošana ekspluatācijā;

                  d)

                  SAEA mazbagātināta urāna iegāde un tā transportēšana uz glabātavu;

                  e)

                  darbības uzsākšana.

            Projekta mērķi
      Sniegt ieguldījumu SAEA LEU bankas izveidē un drošā pārvaldībā, jo īpaši nodrošinot augsta līmeņa drošību un drošumu transportēšanas un glabāšanas laikā, saskaņā ar SAEA drošības standartiem un drošības norādījumiem.
      Ieguvumi
      Tiks nodrošināti šādi ieguvumi:

                  a)

                  kodoldegvielas piegāžu labāka nodrošināšana drošā un neapdraudētā veidā; un

                  b)

                  palīdzība SAEA saistībā ar mazbagātināta urāna transportēšanas drošības un drošuma garantēšanu no iegādes līdz piegādes brīdim, kā arī glabāšanas laikā LEU bankas atrašanās vietā.

            II.   DARBĪBU APRAKSTS

         LEU banka
      SAEA LEU banku veidos mazbagātināta urāna fiziskie krājumi – aptuveni 90 tonnas –, tas ir daudzums, kas vajadzīgs moderna viegla ūdens reaktora vienai sākotnējai uzpildei (ekvivalents aptuveni 3 atkārtotām serdes uzpildēm) elektroenerģijas ražošanai, kā arī saistītais aprīkojums un pakalpojumi. Krājumu īpašniece būs SAEA. SAEA LEU banka darbosies saskaņā ar konkrētiem nediskriminējošiem kritērijiem attiecībā uz mazbagātināta urāna nodošanu saņēmējvalstij. Minētie kritēriji pilnībā atbilst SAEA statūtiem, un tos ir apstiprinājusi Valde. Uz kodoliekārtu, kurā izmanto mazbagātināta urānu, ir jāattiecas garantiju nolīgumam ar SAEA, un tai ir pilnīgi jāatbilst minētajam nolīgumam.
      Savienības atbalsts
      Savienība sniegs SAEA LEU bankai papildinošu atbalstu, šajā nolūkā izmantojot dažādus instrumentus. Finansiāls ieguldījums – EUR 20 000 000– no Stabilitātes instrumenta mazbagātināta urāna iegādei tika sniegts jau 2011. gadā.
      Lēmums veicinās SAEA LEU bankas drošu un neapdraudētu darbību un pārvaldību. SAEA paredzētās attiecīgās darbības, kurām ar šo lēmumu paredzēts finansiāls atbalsts, var ietvert šādas darbības:
      1.   Atbalsts mazbagātināta urāna krājuma drošai un neapdraudētai izveidei 90 tonnu apmērā
      No šīs pozīcijas sedz izdevumus par projekta plāna, tostarp īpašu darbību plāna (ĪDP), darbību īstenošanu 2017. gadā un par pēcpasākumiem 2018. gadā. ĪDP, par ko vienojušās SAEA, UMR un Kazahstānas Atomenerģētikas uzraudzības un kontroles komiteja, ir tādu darbību uzskaitījums, kuras tiek uzskatītas par vajadzīgām iekārtu, aprīkojuma, procedūru un prakses uzlabošanai, lai nodrošinātu, ka SAEA LEU bankas izveide, krājumu glabāšana, darbība un aizsardzība noritēs saskaņā ar SAEA drošības standartu un drošības norādījumu attiecīgajiem noteikumiem. Šīs darbības tika izstrādātas, pamatojoties uz vairākiem novērtējumiem, ko veica laikposmā no 2012. līdz 2016. gadam. Jo īpaši, aģentūras misija 2016. gada janvārī konstatēja arī, ka būs vajadzīgs nebūtisks papildu aprīkojums, lai glabātava spētu darboties saskaņā ar SAEA standartiem gatavībai ārkārtas situācijām un reaģēšanai uz tām.
      Darbības aptver procedūru izstrādi attiecībā uz drošu un neapdraudētu darbību, tāda aprīkojuma iepirkumu, kas vajadzīgs gatavībai ārkārtas situācijām un reaģēšanai uz tām un aizsardzībai pret radiāciju, un saistītās apmācības nodrošināšanu; semināru rīkošanu par tādiem drošības jautājumiem, kas ir svarīgi SAEA LEU bankas darbībai (piemēram, kodoldrošības kultūra); ar ārkārtas situācijām saistītu mācību novērošanu iekārtā; un turpmākas novērtējuma darbības, lai pirms nodošanas ekspluatācijā apstiprinātu, ka uzlabojumi atbilst attiecīgajiem SAEA drošības standartiem un drošības norādījumiem.
      Mazbagātināts urāns SAEA mazbagātināta urāna glabātavā tiks novietots tikai tad, kad SAEA būs pārliecinājusies, ka SAEA LEU banka ir izveidota un atbilst piemērojamajiem SAEA drošības standartu un drošības norādījumu noteikumiem. Tāpēc SAEA rīkos apstiprinājuma misiju, kas plānota 2017. gada vasarā, lai gūtu apstiprinājumu tam, ka pabeigtā būve un tās būtiskais aprīkojums atbilst projektā paredzētajam nolūkam un ka ir izveidota visa infrastruktūra, kas ir nepieciešama, lai panāktu atbilstību piemērojamiem drošības un drošuma noteikumiem.
      Divu gadu laikposmā budžetā tiks iekļautas plānošanas, izpildes, atbalsta un ziņošanas izmaksas saistībā ar projekta plānu un ĪDP darbībām, tostarp SAEA cilvēkresursu izmaksas, lai nodrošinātu, ka saskaņā ar SAEA LEU bankas projekta pilnvarām netiek izmantoti vispārējā budžeta līdzekļi.
      2.   90 tonnu mazbagātināta urāna drošas transportēšanas nodrošināšana
      Paredzams, ka mazbagātinātais urāns (90 tonnas) tiks transportēts no pārdevēja vai pārdevēju ražotnes uz Uļbas metalurģijas rūpnīcu Oskemenā, Kazahstānā, kur atradīsies SAEA LEU banka. Mazbagātināta urāna sūtījumiem, kuri tiek pārvietoti caur teritorijām, kas atrodas dažādās jurisdikcijās, ir jāatbilst visām dokumentācijas, apdrošināšanas, tranzīta apstiprinājuma un marķēšanas prasībām, tostarp valstu prasībām saistībā ar fizisko aizsardzību, kas ir ietvertas attiecīgās konvencijās un ieteikumos, kuri izstrādāti SAEA pārraudzībā, un Starptautiskās Jūrniecības organizācijas (SJO) drošības prasībām. Ar mazbagātināta urāna transportēšanu saistītās izmaksas būs atkarīgas no mazbagātinātā urāna pārdevēja ģeogrāfiskās atrašanās vietas un no transportēšanas attāluma pa jūru un sauszemi starp piegādātāju un Uļbas metalurģijas rūpnīcu (UMR) Kazahstānā, un no ienākšanas ostu skaita un robežu skaita, kas jāšķērso, lai veiktu piegādi. Pozīcija ietver tehnisko specifikāciju izstrādi ar SAEA ierēdņiem un ārējo ekspertu-speciālistu ieguldījumu; transportēšanas plānošanu un uzraudzību; apdrošināšanu; jūras transportkuģa fraktēšanu lielākai drošībai; konsultācijas par transporta maršrutu drošības riska novērtējumu un plānošanu; kā arī apsargāšanu, pārvadājot pa jūru, ienākšanas ostās un tranzīta vietās.
      3.   90 tonnu mazbagātināta urāna ilgtermiņa uzglabāšana
      Mazbagātinātais urāns atradīsies tam paredzētā glabātavā UMR teritorijā Oskemenā, Kazahstānā. SAEA mazbagātinātais urāns tiks uzglabāts 30B cilindros. Iekārtas operators – SAEA vārdā – būs atbildīgs par mazbagātinātā urāna uzglabāšanu un aizsardzību saskaņā ar SAEA drošības standartiem un drošības norādījumiem. Tas ietver 30B cilindru iegādi, kuros tiks nodrošināta mazbagātinātā urāna fiziski droša un neapdraudēta uzglabāšana. Drošuma pētījumi liecina, ka šajās tvertnēs ir nodrošināta stabila un droša uzglabāšana laikposmā līdz 50 gadiem. Līdzās drošuma garantēšanai cilindru sienu biezums un vispārējais veidols sekmē arī fizisko aizsardzību pret sabotāžu un zādzību.
      Viens no svarīgākajiem pasākumiem mazbagātināta urāna ilgtermiņa uzglabāšanas nodrošināšanai ir cilindru pārvaldības programmas īstenošana, tostarp 30B cilindru, kuros notiek uzglabāšana, regulāra pārbaude un atkārtota sertifikācija, lai nodrošinātu atbilstību standartam “ISO 7195”, kā arī gatavību transportēšanai uz dalībvalstīm. Tam ir vajadzīgs iepirkums pakalpojumiem par cilindru atkārtotu sertifikāciju, ko veiktu tam pilnvaroti inspektori, kā arī pakalpojumiem, ko sniegtu UMR darbinieki testēšanas norises atbalstam.
      Papildus tam SAEA mazbagātināta urāna ilgtermiņa uzglabāšanas laikā SAEA veiks regulārus un ad hoc pārraudzības pasākumus, tostarp saņems, pārskatīs un pārbaudīs UMR gada ziņojumus. Tas ietvers gadskārtējas sanāksmes ar UMP nolūkā pārskatīt ar SAEA LEU banku saistītas drošības un drošuma darbības, kā arī cita veida misijas uz UMR nolūkā nodrošināt, lai SAEA LEU bankai arī turpmāk tiktu piemēroti SAEA drošības standartu un drošības norādījumu attiecīgie noteikumi.
      Šī pozīcija aptvers 5 gadu laikposmu.
      III.   NORISES ILGUMS
      Aplēstais projekta īstenošanas laikposma ilgums ir 60 mēneši, kas sākas ar 3. pantā minētā finansēšanas nolīguma parakstīšanu.
      IV.   LABUMA GUVĒJI
      Projekta labuma guvēji šajā lēmumā ir valstis, kas tiesīgas saņemt pakalpojumus no SAEA LEU bankas un kas izpildījušas nosacījumus par piekļuvi LEU bankai, kā to noteikusi SAEA Valde.
      V.   ĪSTENOTĀJA STRUKTŪRVIENĪBA
      Kā aprakstīts iepriekš, projekta tehniskā īstenošana tiks uzticēta SAEA, un to kontrolēs AP. Projektu tieši īstenos SAEA darbinieki, eksperti no citām valstu kodolenerģijas iestādēm un līgumslēdzēji. Kas attiecas uz līgumslēdzējiem, šā lēmuma kontekstā jebkādu preču, darbu vai pakalpojumu iepirkumu SAEA veiks tā, kā detalizēti izklāstīts finansēšanas nolīgumā, kas Komisijai jānoslēdz ar SAEA.
      VI.   ZIŅOŠANA
      Īstenotāja struktūrvienība sagatavos:

                  a)

                  regulārus ziņojumus par projekta īstenošanu;

                  b)

                  beigu ziņojumu ne vēlāk kā divus mēnešus pēc projekta īstenošanas beigām.

            Ziņojumi tiks nosūtīti AP.


title: 2010/796/KĀDP: Politikas un drošības Komitejas Lēmums EUPOL COPPS /1/2010 ( 2010. gada 21. decembris ), ar ko pagarina Eiropas Savienības policijas misijas palestīniešu teritorijās vadītāja pilnvaru termiņu ( EUPOL COPPS )

text:
               22.12.2010

               LV

               Eiropas Savienības Oficiālais Vēstnesis

               L 338/49

         POLITIKAS UN DROŠĪBAS KOMITEJAS LĒMUMSEUPOL COPPS/1/2010
   (2010. gada 21. decembris),
   ar ko pagarina Eiropas Savienības policijas misijas palestīniešu teritorijās vadītāja pilnvaru termiņu (EUPOL COPPS)
   (2010/796/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2010/784/KĀDP (2010. gada 17. decembris) par Eiropas Savienības policijas misiju palestīniešu teritorijās (EUPOL COPPS) (1) un jo īpaši tā 10. panta 1. punktu,
   tā kā:

               (1)

               Lēmuma 2010/784/KĀDP 10. panta 1. punktā paredzēts, ka Politikas un drošības komiteja ir pilnvarota saskaņā ar Līguma 38. pantu pieņemt attiecīgus lēmumus, lai īstenotu EUPOL COPPS politisku kontroli un stratēģisku vadību, tostarp jo īpaši pieņemt lēmumu par misijas vadītāja iecelšanu.

               (2)

               Savienības Augstā pārstāve ārlietās un drošības politikas jautājumos ir ierosinājusi pagarināt EUPOL COPPS vadītāja Henrik MALMQUIST kunga pilnvaru termiņu,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības policijas misijas palestīniešu teritorijās (EUPOL COPPS) vadītāja Henrik MALMQUIST kunga pilnvaru termiņš tiek pagarinātas uz laikposmu no 2011. gada 1. janvāra līdz 2011. gada 31. decembrim.
   2. pants
   Šis lēmums stājas spēkā tā pieņemšanas dienā.
   To piemēro līdz 2011. gada 31. decembrim.

      Briselē, 2010. gada 21. decembrī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 335, 18.12.2010., 60. lpp.


title: 2004/600/EK: Komisijas lēmums (2004. gada 4. augusts) par pasākumu pieņemšanu, kas tiek piedāvāti saistībā ar antidempinga rīcību attiecībā uz polietilēna tereftalāta importu, kuru izcelsmes valstis ir Austrālija un citas valstis

text:
               19.8.2004

               LV

               Eiropas Savienības Oficiālais Vēstnesis

               L 271/38

      KOMISIJAS LĒMUMS

   (2004. gada 4. augusts)
   par pasākumu pieņemšanu, kas tiek piedāvāti saistībā ar antidempinga rīcību attiecībā uz polietilēna tereftalāta importu, kuru izcelsmes valstis ir Austrālija un citas valstis
   (2004/600/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1995. gada 22. decembra Regulu (EK) Nr. 384/96 par aizsardzību pret dempinga importu no valstīm, kas nav Eiropas Kopienu (1) locekles (“pamatregula”), un it īpaši sakarā ar 8. un 9. pantu,
   pēc konsultēšanās ar Konsultatīvo Komiteju,
   tā kā:
   A.   KĀRTĪBA

               (1)

               2004. gada 19. februārī Komisija, sekojot Regulai (EK) Nr. 306/2004 (2), aplika polietilēntereftalāta importu Kopienā (turpmāk tekstā pieminēts kā “PET” vai “saistītais produkts”), kura izcelsmes valstis ir Austrālija, Ķīnas Tautas Republika un Pakistāna, ar pagaidu antidempinga maksājumu (“pagaidu regula”).

               (2)

               Sekojot pagaidu antidempinga pasākumu ieviešanai, Komisija turpināja dempinga, kaitējumu un Kopienas interešu izpēti. Izpētes galīgie atklājumi un secinājumi ir izklāstīti Padomes Regulā (EK) Nr. 1467/2004, (3), kas apliek PET importu, kura izcelsmes valstis ir Austrālija, Ķīnas Tautas Republika un Pakistāna, ar galīgiem antidempinga maksājumiem (“galīgā regula”).

               (3)

               Izpēte apstiprināja kaitējoša dempinga pagaidu atklājumus, kas attiecas uz saistītā produkta importu, kura izcelsmes valstis ir Austrālija un Ķīnas Tautas Republika.

         B.   PASĀKUMI

               (4)

               Sakarā ar pagaidu antidempinga pasākumu ieviešanu, viens kooperatīvs eksportējošs ražotājs Austrālijā (Leading Synthetics Pty Ltd) piedāvāja cenu pasākumus saskaņā ar pamatregulas 8. panta 1. punktu. Šo pasākumu ietvaros, apspriežamais eksportējošais ražotājs piedāvāja pārdot saistīto produktu tādā cenu līmenī vai virs cenu līmeņa, kas novērš dempinga kaitējošo efektu.

               (5)

               Kompānija tāpat nodrošinās Komisiju ar regulāru un detalizētu informāciju, kas attiecas uz tās eksportu Kopienā, kas nozīmē, ka pasākumi var būt Komisijas efektīvi kontrolēti. Turklāt, kompānijas pārdošanas struktūra ir tāda, ka Komisija uzskata, ka pasākumu apiešanas risks ir ierobežots.

               (6)

               Ņemot vērā šo, pasākumi ir pieļaujami.

               (7)

               Ar mērķi dot iespēju Komisijai efektīvi kontrolēt kompānijas pasākumu ievērošanu, kad pieprasījums pēc brīvās cirkulācijas atbrīvošanas, saskaņā ar pasākumiem, tiek iesniegts atbilstošai muitas iestādei, atbrīvošana no maksājumiem būs atkarīga no komerciālā pavadrēķina uzrādīšanas, kas saturēs ne mazāk par to informāciju, kas uzskaitīta Padomes Regulas (EK) Nr. 1467/2004 2. pielikumā. Šim informācijas līmenim ir arī jādod iespēja muitas iestādēm pārliecināties ar pietiekamu precizitāti, ka pārvadājums atbilst komerciāliem dokumentiem. Gadījumā, ja šāds pavadrēķins netiek iesniegts vai kad tas neatbilst muitai uzrādītajam produktam, tā vietā būs jāmaksā atbilstošs antidempinga maksājumu apjoms.

               (8)

               Pasākumu pārkāpuma vai atcelšanas, vai nojaustā pārkāpuma gadījumā, antidempinga maksājums var tikt uzlikts saskaņā ar pamatregulas 8. panta 9. un 10. pantu,

         NOLĒMA.
   1. pants
   Pasākumi, kurus piedāvāja zemāk minētais eksportējošais ražotājs, attiecībā uz pašreizējām antidempinga rīcībām, kas attiecas uz noteiktu polietilēntereftalāta importu, kura izcelsmes valstis ir Austrālija, Ķīnas Tautas Republika un Pakistāna, tiek līdz ar šo pieņemti.

               Valsts

               Ražotājs

                  TARIC papildu kods

               Austrālija

                  Leading Synthetics Pty Ltd

               A503

         2. Pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2004. gada 4. augustā

            Komisijas vārdā —

            Komisijas loceklis

         Pascal LAMY

      (1)  OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 461/2004 (OV L 77, 13.3.2004., 12. lpp.).

      (2)  OV L 52, 21.2.2004., 5. lpp.

      (3)  Skatīties šī Oficiālā Vēstneša 1 lappusi.